Πρόταση ΚΑΝΟΝΙΣΜΟY ΤOY ΣΥΜΒΟΥΛΙΟΥ για την εφαρμογή του συστήματος πιστοποίησης της διαδικασίας Κίμπερλυ στο διεθνές εμπόριο ακατέργαστων διαμαντιών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το Συμβούλιο Ασφαλείας των Ηνωμένων Εθνών επέβαλε κυρώσεις κατά των επαναστατικών κινημάτων στη Σιέρρα Λεόνε και στην Ανγκόλα καθώς και κατά της κυβέρνησης της Λιβερίας για την υποστήριξη που παρέχει στους επαναστάτες στη Σιέρρα Λεόνε. Στις κυρώσεις περιλαμβάνεται και η απαγόρευση της εισαγωγής ακατέργαστων διαμαντιών από τη Λιβερία και, εάν δεν συνοδεύονται από πιστοποιητικό καταγωγής εκδοθέν από τις αντίστοιχες νόμιμες κυβερνήσεις, από την Ανγκόλα και τη Σιέρρα Λεόνε.

Οι κυρώσεις δεν κατάφεραν να σταματήσουν τη ροή διαμαντιών πολέμου στο νόμιμο εμπόριο ή να τερματίσουν τις συγκρούσεις. Τα διαμάντια πολέμου εξακολουθούν να βρίσκουν αγορά και να διοχετεύονται στο νόμιμο εμπόριο διαμαντιών. Κατά συνέπεια, είναι αναγκαίο να συμπληρωθούν οι κυρώσεις προκειμένου να μειωθεί ο ρόλος των διαμαντιών αυτών στην τροφοδότηση των συγκρούσεων.

Με πρωτοβουλία των αφρικανικών χωρών παραγωγής διαμαντιών κυρίως, οι χώρες παραγωγής και εμπορίας, ο βιομηχανικός κλάδος και η κοινωνία των πολιτών συναντήθηκαν στο πλαίσιο της "διαδικασίας Κίμπερλυ" για να σχεδιάσουν ένα σύστημα πιστοποίησης για το διεθνές εμπόριο ακατέργαστων διαμαντιών.

Σκοπός του συστήματος είναι να εμποδιστούν τα διαμάντια "πολέμου" να τροφοδοτούν ένοπλες συρράξεις και να δυσφημίζουν τη νόμιμη αγορά ακατέργαστων διαμαντιών, η οποία προσφέρει σημαντική οικονομική συνεισφορά τουλάχιστον σε ορισμένες αναπτυσσόμενες χώρες της Αφρικής.

Ένα τέτοιο σύστημα πιστοποίησης θα συμβάλλει τα μέγιστα στον τερματισμό των συγκρούσεων αυτών και θα βοηθήσει την υλοποίηση του προγράμματος της ΕΕ για την πρόληψη των συγκρούσεων.

Στις 29 Οκτωβρίου 2001 το Συμβούλιο εξουσιοδότησε την Επιτροπή να διαπραγματευτεί συμφωνία για την καθιέρωση ενός διεθνούς συστήματος πιστοποίησης για τα ακατέργαστα διαμάντια και να διεξάγει τις διαπραγματεύσεις αυτές εξ ονόματος της Ευρωπαϊκής Κοινότητας.

Κατά την υπουργική συνεδρίαση της διαδικασίας Κίμπερλυ στην Gaborone στις 29 Νοεμβρίου 2001, διατυπώθηκαν λεπτομερείς προτάσεις σχετικά με το σύστημα. Οι υπουργοί συμφώνησαν να υποβάλλουν τις προτάσεις στις αρμόδιες αρχές τους με σκοπό την εφαρμογή του το συντομότερο δυνατό εντός του 2002. Οι συμμετέχοντες ενθαρρύνονται να αρχίσουν να εφαρμόζουν το πιστοποιητικό το συντομότερο δυνατό, αλλά οι εμπορικοί περιορισμοί δεν θα εφαρμοστούν μέχρις ότου το σύστημα τεθεί σε ισχύ από όλους τους συμμετέχοντες. Υπό τον όρο ότι όλοι οι συμμετέχοντες θα καταφέρουν να θέσουν σε εφαρμογή την αναγκαία εσωτερική νομοθεσία, αναμένεται ότι θα αρχίσουν να εφαρμόζουν το σύστημα ταυτόχρονα, κατά την υπουργική συνεδρίαση της διαδικασίας Κίμπερλυ, το Νοέμβριο 2002.

Αν και η Επιτροπή έχει σε μεγάλο βαθμό ανταποκριθεί στους σημαντικότερους στόχους της εξουσιοδότησης του Συμβουλίου για τη διεξαγωγή διαπραγματεύσεων, οι διαπραγματεύσεις δεν θα οδηγήσουν στην επίσημη συμφωνία που είχε αρχικά προβλεφθεί.

Εξακολουθούν να εκκρεμούν δύο θέματα που δεν έχουν επιλυθεί πλήρως, τουτέστιν οι ορισμοί του "συμμετέχοντος" και των "διαμαντιών πολέμου". Τα θέματα αυτά δεν επηρεάζουν ούτε το συνολικό πλαίσιο ούτε μεμονωμένα στοιχεία του συστήματος πιστοποίησης, ενώ έχει επιτευχθεί ευρεία συμφωνία όσον αφορά το υπόλοιπο μέρος του εγγράφου. Τα δύο σημαντικά αυτά θέματα αναμένεται να επιλυθούν κατά τη συνάντηση της Γενεύης.

Παρά το ότι εκκρεμούν τα δύο αυτά σημαντικά θέματα, η Επιτροπή θεωρεί ότι ο σχεδιασμός του συστήματος πιστοποίησης είναι οριστικός. Κατά συνέπεια, η Κοινότητα μπορεί να συνεχίσει με την προετοιμασία της εφαρμογής του συστήματος. Κάτι τέτοιο είναι αναγκαίο για να μπορέσει η Κοινότητα να συμμετάσχει ως ιδρυτικό μέλος, γεγονός που είναι επιθυμητό δεδομένου ότι θα της επιτρέψει να αναλάβει πρωτεύοντα ρόλο στην καταπολέμηση των διαμαντιών πολέμου.

Ως εκ τούτου, η Επιτροπή καλεί το Συμβούλιο να εγκρίνει τη συνημμένη πρόταση κανονισμού του Συμβουλίου σχετικά με την εφαρμογή του συστήματος πιστοποίησης της διαδικασίας Κίμπερλυ στην Κοινότητα. Το έγγραφο που περιέχει το σύστημα πιστοποίησης Κίμπερλυ για τα ακατέργαστα διαμάντια επισυνάπτεται στην πρόταση κανονισμού του Συμβουλίου ως παράρτημα Ι.

Ο προτεινόμενος κανονισμός θα επιτρέψει στην Κοινότητα να λάβει όλα τα αναγκαία προπαρασκευαστικά μέτρα για την εφαρμογή του συστήματος. Η έναρξη ισχύος της προτεινόμενης απαγόρευσης της εισαγωγής και εξαγωγής πρέπει, ωστόσο, να ανασταλεί μέχρις ότου οι συμμετέχοντες είναι σε θέση να προσδιορίσουν την ημερομηνία κατά την οποία θα εφαρμόσουν όλοι μαζί ταυτόχρονα το σύστημα.

Το σύστημα πιστοποίησης είναι κατά βάση ένα καθεστώς ελέγχου των εξαγωγών και των εισαγωγών.

Οι χώρες παραγωγής ελέγχουν την παραγωγή και τη μεταφορά των ακατέργαστων διαμαντιών από τα αδαμαντωρυχεία στα σημεία εξαγωγής. Οι αποστολές ακατέργαστων διαμαντιών σφραγίζονται σε μη δυνάμενες να παραβιαστούν συσκευασίες και για κάθε αποστολή εκδίδεται πιστοποιητικό της διαδικασίας Κίμπερλυ.

Οι χώρες επανεξαγωγής εξασφαλίζουν ότι μόνο τα ακατέργαστα διαμάντια που εξήχθησαν/εισήχθησαν συνοδευόμενα από πιστοποιητικό της διαδικασίας Κίμπερλυ εισέρχονται στην αλυσίδα των συναλλαγών, από τις εισαγωγές στις εξαγωγές. Η αδαμαντοβιομηχανία θα καθιερώσει σύστημα αυτορύθμισης για να στηρίξει τις προσπάθειες των κυβερνήσεων.

Οι χώρες εισαγωγής επιθεωρούν τη σφραγίδα και το πιστοποιητικό κατά τη στιγμή της εισαγωγής. Δεν επιτρέπονται οι εισαγωγές ακατέργαστων διαμαντιών που δεν συνοδεύονται από πιστοποιητικό εκδοθέν από συμμετέχοντα στη διαδικασία Κίμπερλυ, ούτε οι εξαγωγές τους προς μη συμμετέχοντες.

Πιστεύεται ότι όλες οι χώρες που παράγουν και εμπορεύονται ακατέργαστα διαμάντια θα συμμετάσχουν.

Οι συμμετέχοντες θα καθιερώσουν ένα αμοιβαίο σύστημα παρακολούθησης των εσωτερικών ελέγχων που συνδέονται με την έκδοση των πιστοποιητικών.

Η Γενική Συνέλευση των Ηνωμένων Εθνών χαιρέτισε, στο ψήφισμα 56/263 της 13ης Μαρτίου 2002, το σύστημα πιστοποίησης όπως εκπονήθηκε από τη διαδικασία Κίμπερλυ.

Η υπαγωγή του διεθνούς εμπορίου ακατέργαστων διαμαντιών σε ένα σύστημα πιστοποίησης όπως αυτό που περιγράφηκε ανωτέρω αποτελεί θέμα που άπτεται τόσο της ελεύθερης κυκλοφορίας εμπορευμάτων όσο και της κοινής εμπορικής πολιτικής. Για τους σκοπούς ενός τέτοιου συστήματος, η Κοινότητα θα θεωρείται ως ενιαία οντότητα χωρίς εσωτερικά σύνορα. Η συμμετοχή της Ευρωπαϊκής Κοινότητας στο σύστημα πιστοποίησης Κίμπερλυ βασίζεται στις αποκλειστικές αρμοδιότητες της Κοινότητας σε τέτοια θέματα.

Η συμμετοχή της Κοινότητας στο σύστημα πιστοποίησης της διαδικασίας Κίμπερλυ για τα ακατέργαστα διαμάντια είναι αναγκαία και επιθυμητή για λόγους εξωτερικής πολιτικής και πολιτικής ασφαλείας καθώς και για λόγους οικονομικών συμφερόντων. Στην Αμβέρσα και το Λονδίνο η Κοινότητα έχει δύο από τα μεγαλύτερα κέντρα εμπορίας ακατέργαστων διαμαντιών παγκοσμίως, και τα κέντρα αυτά είναι ευάλωτα στις επιπτώσεις που έχουν τα διαμάντια πολέμου στο νόμιμο εμπόριο. Η συμμετοχή στο σύστημα πιστοποίησης θα προστατεύσει τα οικονομικά και χρηματοοικονομικά συμφέροντα των κέντρων αυτών και της Κοινότητας συνολικά. Επιπλέον, η συμμετοχή αυτή ευθυγραμμίζεται με τους στόχους της διαχείρισης κρίσεων και της πρόληψης συγκρούσεων όπως ορίζονται από το Ευρωπαϊκό Συμβούλιο [1].

[1] Συμπεράσματα του Ευρωπαϊκού Συμβουλίου του Γκέτεμποργκ.

2002/0199 (ACC)

Πρόταση ΚΑΝΟΝΙΣΜΟY ΤOY ΣΥΜΒΟΥΛΙΟΥ για την εφαρμογή του συστήματος πιστοποίησης της διαδικασίας Κίμπερλυ στο διεθνές εμπόριο ακατέργαστων διαμαντιών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής [2],

[2] EE C

Εκτιμώντας τα εξής:

(1) Οι κυρώσεις που εγκρίθηκαν από το Συμβούλιο Ασφαλείας των Ηνωμένων Εθνών κατά των επαναστατικών κινημάτων στη Σιέρρα Λεόνε και στην Ανγκόλα καθώς και κατά της κυβέρνησης της Λιβερίας, βάσει των οποίων απαγορεύεται υπό ορισμένους όρους η εισαγωγή ακατέργαστων διαμαντιών από τη Λιβερία, την Ανγκόλα και τη Σιέρρα Λεόνε, δεν κατάφεραν να σταματήσουν τη ροή διαμαντιών πολέμου στο νόμιμο εμπόριο ή να θέσουν τέρμα στις συγκρούσεις.

(2) Το Ευρωπαϊκό Συμβούλιο του Γκέτεμποργκ, τον Ιούνιο 2001, ενέκρινε πρόγραμμα για την πρόληψη των βίαιων συγκρούσεων, το οποίο, μεταξύ άλλων, ορίζει ότι τα κράτη μέλη και η Επιτροπή θα αντιμετωπίσουν το παράνομο εμπόριο αγαθών υψηλής αξίας μέσω της εξεύρεσης τρόπων ρήξης του δεσμού μεταξύ ακατέργαστων διαμαντιών και βίαιων συγκρούσεων και μέσω της στήριξης της διαδικασίας Κίμπερλυ.

(3) Ο κανονισμός (ΕΚ) αριθ. 303/2002 του Συμβουλίου της 18ης Φεβρουαρίου 2002 σχετικά με την εισαγωγή στην Κοινότητα ακατέργαστων διαμαντιών από τη Σιέρρα Λεόνε [3] απαγορεύει, υπό ορισμένους όρους, την εισαγωγή ακατέργαστων διαμαντιών στην Κοινότητα.

[3] ΕΕ L 047, 19.02.2002, σ. 8.

(4) Πρέπει να συμπληρωθούν τα υφιστάμενα μέτρα με αποτελεσματικούς ελέγχους του διεθνούς εμπόριο ακατέργαστων διαμαντιών ώστε να μην μπορεί το εμπόριο διαμαντιών πολέμου να χρηματοδοτεί επαναστατικά κινήματα ή συμμάχους τους που στοχεύουν στην ανατροπή νομίμων κυβερνήσεων. Ο αποτελεσματικός έλεγχος θα συμβάλλει επίσης στη διατήρηση της διεθνούς ειρήνης και ασφάλειας και θα προστατεύσει τα έσοδα που προέρχονται από εξαγωγές ακατέργαστων διαμαντιών, τα οποία είναι καθοριστικής σημασίας για την ανάπτυξη των χωρών παραγωγών της Αφρικής.

(5) Οι διαπραγματεύσεις της διαδικασίας Κίμπερλυ, οι οποίες έφεραν κοντά την Κοινότητα και τις χώρες παραγωγής και εμπορίας που αντιπροσωπεύουν στην ουσία το σύνολο του διεθνούς εμπορίου ακατέργαστων διαμαντιών, καθώς και την αδαμαντοβιομηχανία και αντιπροσώπους της κοινωνίας των πολιτών, ξεκίνησαν με σκοπό να εκπονηθεί ένα τέτοιο αποτελεσματικό σύστημα ελέγχου. Οδήγησαν στην ανάπτυξη ενός συστήματος πιστοποίησης.

(6) Όλοι οι συμμετέχοντες αποδέχθηκαν το αποτέλεσμα των διαπραγματεύσεων ως βάση για τα μέτρα εφαρμογής εντός της δικαιοδοσίας τους.

(7) Η Γενική Συνέλευση του ΟΗΕ, στο ψήφισμά της 56/263, χαιρέτισε το σύστημα πιστοποίησης όπως εκπονήθηκε στο πλαίσιο της διαδικασίας Κίμπερλυ και κάλεσε όλα τα ενδιαφερόμενα μέρη να συμμετάσχουν στο σύστημα αυτό.

(8) Η εφαρμογή του συστήματος πιστοποίησης προϋποθέτει ότι οι κοινοτικές εισαγωγές και εξαγωγές ακατέργαστων διαμαντιών υπόκεινται στο σύστημα πιστοποίησης, περιλαμβανομένης και της έκδοσης των αντίστοιχων πιστοποιητικών από τους συμμετέχοντες στο σύστήμα.

(9) Κάθε κράτος μέλος ορίζει την αρχή που θα είναι αρμόδια για την εφαρμογή των σχετικών διατάξεων του παρόντος κανονισμού εντός της επικράτειάς του.

(10) Η ισχύς των πιστοποιητικών για τα εισαγόμενα ακατέργαστα διαμάντια επαληθεύεται επαρκώς από τις αρμόδιες αρχές της Κοινότητας.

(11) Η έκδοση, θεώρηση ή επαλήθευση πιστοποιητικού δεν μπορεί να ερμηνευτεί ως ισοδύναμη ή αντικαθιστούσα οποιεσδήποτε απαιτήσεις τελωνειακού ελέγχου.

(12) Για να αυξηθεί η αποτελεσματικότητα του συστήματος πιστοποίησης, πρέπει να εμποδιστούν η καταστρατήγησή του ή οι απόπειρες καταστρατήγησής του. Ομοίως, οι πάροχοι βοηθητικών ή άμεσα σχετιζόμενων υπηρεσιών πρέπει να μεριμνούν ώστε να αποδεικνύουν ότι εφαρμόζονται δεόντως οι διατάξεις του παρόντος κανονισμού.

(13) Τα πιστοποιητικά εξαγωγής για τα ακατέργαστα διαμάντια εκδίδονται και θεωρούνται μόνον εφόσον υπάρχουν αποδεικτικά στοιχεία για το ότι τα συγκεκριμένα διαμάντια έχουν εισαχθεί συνοδευόμενα από πιστοποιητικό.

(14) Εφόσον το υπαγορεύουν οι περιστάσεις, η αρμόδια αρχή του συμμετέχοντος εισαγωγής αποστέλλει στην αρμόδια αρχή του συμμετέχοντος εξαγωγής βεβαίωση της εισαγωγής των αποστολών ακατέργαστων διαμαντιών.

(15) Ένα σύστημα εγγυήσεων και αυτορύθμισης της βιομηχανίας όπως προτείνεται από τους αντιπροσώπους της αδαμαντοβιομηχανίας στη διαδικασία Κίμπερλυ θα μπορούσε να διευκολύνει τη συλλογή τέτοιων αποδεικτικών στοιχείων.

(16) Πρέπει να ληφθούν προσωρινά μέτρα ώστε να επιτραπεί η εξαγωγή των ακατέργαστων διαμαντιών που εισήχθησαν πριν από την έναρξη ισχύος του παρόντος κανονισμού.

(17) Κάθε κράτος μέλος προσδιορίζει τις ποινές που εφαρμόζει στην περίπτωση παράβασης των διατάξεων του παρόντος κανονισμού.

(18) Οι διατάξεις του παρόντος κανονισμού σχετικά με την εισαγωγή και την εξαγωγή ακατέργαστων διαμαντιών δεν ισχύουν για τα ακατέργαστα διαμάντια που διέρχονται μέσω Κοινότητας κατά την εξαγωγή τους προς άλλο συμμετέχοντα.

(19) Για τους σκοπούς των στόχων της διαδικασίας Κίμπερλυ και της εφαρμογής του συστήματος πιστοποίησης, η Ευρωπαϊκή Κοινότητα συμμετέχει στη διαδικασία Κίμπερλυ. Εκπροσωπείται από την Ευρωπαϊκή Επιτροπή σε συνεδριάσεις συμμετεχόντων στο πλαίσιο της διαδικασίας Κίμπερλυ για το σύστήμα πιστοποίησης.

(20) Δεδομένου ότι τα μέτρα που είναι αναγκαία για την εφαρμογή του παρόντος κανονισμού είναι μέτρα διαχείρισης κατά την έννοια του άρθρου 2 της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [4], πρέπει να εγκριθούν μέσω της διαδικασίας διαχείρισης που προβλέπει το άρθρο 4 της εν λόγω απόφασης.

[4] ΕΕ L 184, 17.7.1999, σ. 23.

(21) Κατά την άσκηση των καθηκόντων της που απορρέουν από το σύστημα πιστοποίησης, η Επιτροπή επικουρείται από την επιτροπή που έχει συσταθεί βάσει του κανονισμού (ΕΚ) αριθ. 2271/96 της 22ας Νοεμβρίου 1996 για την προστασία από τις συνέπειες της εξωεδαφικής εφαρμογής ορισμένων νόμων που θεσπίστηκαν από μία τρίτη χώρα, και των μέτρων που βασίζονται σ´ αυτούς ή απορρέουν από αυτούς [5]. Η επιτροπή θα επιτρέψει επίσης στην Επιτροπή και στα κράτη μέλη να αποκτήσουν και να μοιραστούν εμπειρία όσον αφορά την πρακτική εφαρμογή του παρόντος κανονισμού.

[5] ΕΕ L 309, 29.11.1996, σ. 1.

(22) Ο παρών κανονισμός θα τεθεί σε ισχύ την ημέρα της δημοσίευσής του, αλλά οι διατάξεις για τον έλεγχο εισαγωγής και εξαγωγής θα ανασταλούν μέχρι την ημερομηνία που θα συμφωνηθεί στο πλαίσιο της διαδικασίας Κίμπερλυ για την ταυτόχρονη εφαρμογή των ελέγχων εισαγωγής και εξαγωγής από όλους τους συμμετέχοντες.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ Ι

Θέμα και ορισμοί

Άρθρο 1

Ο παρών κανονισμός καθορίζει ένα κοινοτικό σύστημα πιστοποίησης και ελέγχου των εισαγωγών και των εξαγωγών ακατέργαστων διαμαντιών για τους σκοπούς εφαρμογής του συστήματος πιστοποίησης της διαδικασίας Κίμπερλυ.

Για τους σκοπούς του συστήματος πιστοποίησης, η Κοινότητα θα θεωρείται ως ενιαία οντότητα χωρίς εσωτερικά σύνορα.

Το σύστημα δεν προδικάζει ή αντικαθιστά καμία από τις ισχύουσες διατάξεις σχετικά με τις τους τελωνειακές διατυπώσεις και τους ελέγχους.

Άρθρο 2

Για τους σκοπούς του παρόντος κανονισμού, ισχύουν οι ακόλουθοι ορισμοί:

α) "διαδικασία Κίμπερλυ", το φόρουμ στο πλαίσιο του οποίου οι συμμετέχοντες εκπόνησαν ένα διεθνές σύστημα πιστοποίησης για τα ακατέργαστα διαμάντια.

β) "σύστημα πιστοποίησης της διαδικασίας Κίμπερλυ", (εφεξής, "σύστημα πιστοποίησης ΔΚ"), το σύστημα διεθνούς πιστοποίησης το οποίο διαπραγματεύτηκε η διαδικασία Κίμπερλυ και παρατίθεται στο παράρτημα Ι.

γ) "συμμετέχοντες", οι συμμετέχοντες στο σύστημα πιστοποίησης ΔΚ που παρατίθενται στο παράρτημα ΙΙ.

δ) "πιστοποιητικό", έγγραφο δεόντως εκδοθέν και θεωρηθέν από αρμόδια αρχή συμμετέχοντος, το οποίο αναγνωρίζει ότι μία αποστολή ακατέργαστων διαμαντιών συμφωνεί προς τις απαιτήσεις του συστήματος πιστοποίησης ΔΚ.

ε) "αρμόδια αρχή", η αρχή που έχει οριστεί από έναν συμμετέχοντα για να εκδίδει, να θεωρεί ή να επαληθεύει πιστοποιητικά.

στ) "κοινοτική αρχή", αρμόδια αρχή που έχει οριστεί από ένα κράτος μέλος και παρατίθεται στο παράρτημα ΙΙΙ.

ζ) "κοινοτικό πιστοποιητικό", πιστοποιητικό που αντιστοιχεί στο υπόδειγμα του παραρτήματος IV και έχει εκδοθεί από κοινοτική αρχή.

η) "βεβαίωση της εισαγωγής αποστολών ακατέργαστων διαμαντιών", η βεβαίωση της εισαγωγής που προσδιορίζεται στην παράγραφο 24 του παραρτήματος Ι του παρόντος κανονισμού.

θ) "διαμάντια πολέμου", τα ακατέργαστα διαμάντια όπως ορίζονται στο πλαίσιο του συστήματος πιστοποίησης ΔΚ.

ι) "ακατέργαστα διαμάντια", τα διαμάντια που δεν έχουν υποστεί κατεργασία ή είναι απλώς πριονισμένα, σχισμένα ή παρασκευασμένα για στίλβωση και υπάγονται στους κωδικούς 7102.10, 7102.21 και 7102.31 του εναρμονισμένου συστήματος περιγραφής και κωδικοποίησης των εμπορευμάτων (εφεξής, ΕΣ).

ια) "εισαγωγή", η φυσική είσοδος ή εισδοχή σε οποιοδήποτε σημείο της γεωγραφικής επικράτειας συμμετέχοντος.

ιβ) "εξαγωγή", η φυσική έξοδος ή απομάκρυνση από οποιοδήποτε σημείο της γεωγραφικής επικράτειας συμμετέχοντος.

ιγ) "αποστολή", ένα ή περισσότερα δέματα.

ιδ) "δέμα", ένα ή περισσότερα διαμάντια συσκευασμένα μαζί.

ιε) "δέμα μικτής καταγωγής", το δέμα που περιέχει ακατέργαστα διαμάντια από δύο ή περισσότερες χώρες καταγωγής.

ΚΕΦΑΛΑΙΟ ΙΙ

Καθεστώς εισαγωγής

Άρθρο 3

1. Οι τελωνειακές αρχές ενημερώνουν την αρμόδια κοινοτική αρχή για την άφιξη των ακατέργαστων διαμαντιών από τρίτη χώρα μόλις αυτά προσκομιστούν στο τελωνείο. Όταν κατατεθεί τελωνειακή διασάφηση, ο εκτελωνισμός αναστέλλεται μέχρις ότου ολοκληρωθούν οι διατυπώσεις ή εκπληρωθούν οι απαιτήσεις που προβλέπονται στις παραγράφους 2, 3 και 4.

2. Η εισαγωγή στην Κοινότητα ακατέργαστων διαμαντιών απαγορεύεται, εκτός κι αν πληρούνται όλοι οι ακόλουθοι όροι:

α) τα ακατέργαστα διαμάντια συνοδεύονται από πιστοποιητικό που έχει θεωρηθεί από την αρμόδια αρχή συμμετέχοντος.

β) τα ακατέργαστα διαμάντια περιέχονται σε μη δυνάμενη να παραβιαστεί συσκευασία η οποία έχει σφραγιστεί δεόντως από την εν λόγω αρμόδια αρχή.

γ) το πιστοποιητικό είναι συνδεδεμένο στη συσκευασία έτσι ώστε να μην δύναται να αποσπαστεί.

3. Μετά την εισαγωγή, κάθε σφραγισμένη συσκευασία ακατέργαστων διαμαντιών συνοδευόμενη από το μη δυνάμενο να αποσπαστεί πιστοποιητικό υποβάλλονται, το συντομότερο δυνατό, σε κοινοτική αρχή για επαλήθευση.

4. Καμία περαιτέρω μεταφορά, χειρισμός η επεξεργασία δεν επιτρέπεται μέχρις ότου μία κοινοτική αρχή αποδείξει ότι ούτε η σφράγιση, ούτε η σύνδεση του πιστοποιητικού με τη συσκευασία έχουν παραβιαστεί, και αφού βεβαιώσει τη γνησιότητα του πιστοποιητικού επί του ιδίου του πρωτοτύπου και χορηγήσει στον εισαγωγέα επικυρωμένο αντίγραφο του βεβαιωθέντος πιστοποιητικού.

5. Η διαδικασία βεβαίωσης πραγματοποιείται εντός 30 ημερών από την υποβολή του πιστοποιητικού.

Άρθρο 4

Με την επιφύλαξη των ελέγχων που προβλέπονται από την ισχύουσα τελωνειακή νομοθεσία, μία κοινοτική αρχή ανοίγει τις συσκευασίες με σκοπό να επαληθεύσει ότι το περιεχόμενό τους ταιριάζει με τα στοιχεία που αναγράφονται στο πιστοποιητικό, εκτός κι αν οι περιστάσεις ή εύλογοι λόγοι το εγγυώνται με άλλο τρόπο.

Άρθρο 5

1. Σε περίπτωση που μία κοινοτική αρχή αποδείξει ότι ένα πιστοποιητικό δεν είναι έγκυρο ή ότι το περιεχόμενο μιας αποστολής δεν συμφωνεί με το πιστοποιητικό που τη συνοδεύει, η εν λόγω αρχή :

α) δεσμεύει αμέσως την αποστολή, και

β) διαβιβάζει όλες τις σχετικές πληροφορίες στην Επιτροπή και στην αρμόδια αρχή του συμμετέχοντος η οποία εικάζεται ότι εξέδωσε ή θεώρησε το πιστοποιητικό της συγκεκριμένης αποστολής.

2. Αν διαπιστωθεί ότι ένα πρόβλημα οφείλεται σε σφάλματα εκ παραδρομής, μία κοινοτική αρχή δύναται να τα διορθώνει επί του πιστοποιητικού αφού ζητήσει τη γνώμη της αρμόδιας αρχής του συμμετέχοντος που εξέδωσε ή θεώρησε το εν λόγω πιστοποιητικό, και προβαίνει στην επαλήθευση αφού ενημερώσει την Επιτροπή.

Σε όλες τις άλλες περιπτώσεις, η κοινοτική αρχή που δέσμευσε την αποστολή στη συνέχεια την κατάσχει και την επιστρέφει στην αρμόδια αρχή της χώρας καταγωγής. Εάν η χώρα αυτή δεν μπορεί να προσδιοριστεί, η κοινοτική αρχή θέτει την αποστολή σε δημοπρασία. Αφού αφαιρεθούν τα έξοδα που βάρυναν την κοινοτική αρχή, τα έσοδα από την πώληση διατίθενται για να ενισχυθεί η αποτελεσματικότητα του συστήματος πιστοποίησης.

Άρθρο 6

1. Η Επιτροπή διαβουλεύεται με τους συμμετέχοντες σχετικά με την ανάγκη και τις ρυθμίσεις βάσει των οποίων οι εισαγωγές στην Κοινότητα βεβαιώνονται στην αρμόδια αρχή του συμμετέχοντα εξαγωγέα, η οποία έχει θεωρήσει πιστοποιητικό.

2. Βάσει των διαβουλεύσεων αυτών η Επιτροπή δύναται, σύμφωνα με τη διαδικασία που ορίζεται στο άρθρο 22 παράγραφος 2, να καθορίσει κατευθυντήριες γραμμές σχετικά με τη βεβαίωση αυτή.

Άρθρο 7

Η Επιτροπή αποστέλλει σε όλες τις κοινοτικές αρχές επικυρωμένα υποδείγματα των πιστοποιητικών των συμμετεχόντων, τις ονομασίες και άλλα λεπτομερή στοιχεία των αρχών των συμμετεχόντων που είναι αρμόδιες για την έκδοση ή/και τη θεώρηση, καθώς και επικυρωμένα υποδείγματα των σφραγίδων και των υπογραφών που αποδεικνύουν τη νόμιμη έκδοση ή θεώρηση ενός πιστοποιητικού, καθώς και όλες τις άλλες πληροφορίες που έχει λάβει όσον αφορά τα πιστοποιητικά.

Άρθρο 8

1. Οι κοινοτικές αρχές διαβιβάζουν στην Επιτροπή μηνιαία έκθεση για όλα τα πιστοποιητικά που υποβλήθηκαν, σύμφωνα με το άρθρο 3 παράγραφος 2, για επαλήθευση.

Για κάθε πιστοποιητικό, στην έκθεση αυτή θα αναγράφονται:

α) ο ατομικός αριθμός του πιστοποιητικού,

β) η ονομασία της αρχής έκδοσης και θεώρησης,

γ) η ημερομηνία έκδοσης και θεώρησης,

δ) η ημερομηνία λήξης της ισχύος,

ε) η χώρα προέλευσης,

στ) η χώρα καταγωγής,

ζ) ο κωδικός ΕΣ,

η) το βάρος σε καράτια,

θ) η αξία,

ι) η αρχή επαλήθευσης,

ια) η ημερομηνία επαλήθευσης.

Η Επιτροπή, σύμφωνα με τη διαδικασία που αναφέρεται στο άρθρο 22 παράγραφος 2, δύναται να καθορίζει τη μορφή της έκθεσης αυτής προκειμένου να διευκολύνει την παρακολούθηση της λειτουργίας του συστήματος πιστοποίησης.

2. Οι κοινοτικές αρχές φυλάσσουν, επί τριετία τουλάχιστον, τα πρωτότυπα πιστοποιητικά που προβλέπονται στο άρθρο 3 παράγραφος 2 στοιχείο α) τα οποία υποβάλλονται για επαλήθευση. Επιτρέπουν στην Επιτροπή ή σε πρόσωπα ή φορείς που έχουν οριστεί από την Επιτροπή, την πρόσβαση στα πρωτότυπα αυτά, ειδικότερα με σκοπό να απαντηθούν ερωτήματα που έχουν προκύψει στο πλαίσιο του συστήματος πιστοποίησης ΔΚ.

ΚΕΦΑΛΑΙΟ ΙΙΙ

Καθεστώς εξαγωγής

Άρθρο 9

1. Οι τελωνειακές αρχές ενημερώνουν την αρμόδια κοινοτική αρχή για την προτιθέμενη αναχώρηση ακατέργαστων διαμαντιών μόλις αυτά προσκομιστούν στο τελωνείο για εξαγωγή σε τρίτη χώρα. Όταν έχει κατατεθεί διασάφηση εξαγωγής, ο εκτελωνισμός αναστέλλεται μέχρις ότου τηρηθούν οι διατυπώσεις ή οι απαιτήσεις που προβλέπονται στην παράγραφο 2.

2. Η εξαγωγή από την Κοινότητα ακατέργαστων διαμαντιών απαγορεύεται, εκτός κι αν πληρούνται οι ακόλουθοι όροι:

α) τα ακατέργαστα διαμάντια συνοδεύονται από κοινοτικό πιστοποιητικό που έχει εκδοθεί και θεωρηθεί από κοινοτική αρχή.

β) τα ακατέργαστα διαμάντια περιέχονται σε μη δυνάμενη να παραβιαστεί συσκευασία η οποία έχει σφραγιστεί δεόντως από την κοινοτική αρχή προτού θεωρηθεί το αντίστοιχο κοινοτικό πιστοποιητικό.

γ) το κοινοτικό πιστοποιητικό είναι συνδεδεμένο στη συσκευασία έτσι ώστε να μην δύναται να αποσπαστεί.

δ) ο εξαγωγέας έχει λάβει επικυρωμένο αντίγραφο του θεωρημένου κοινοτικού πιστοποιητικού.

Άρθρο 10

1. Μία κοινοτική αρχή δεν δύναται να εκδίδει κοινοτικό πιστοποιητικό σε εξαγωγέα μέχρις ότου αποδειχθεί :

α) ότι ο εξαγωγέας παρείχε πλήρη αποδεικτικά στοιχεία για το ότι τα ακατέργαστα διαμάντια για τα οποία ζητείται πιστοποιητικό, εισήχθησαν νόμιμα, τουτέστιν σύμφωνα με τις διατάξεις του άρθρου 3.

β) ότι κάθε άλλη πληροφορία που ζητείται επί του πιστοποιητικού είναι σωστή, και ότι τα ακατέργαστα διαμάντια θα εισαχθούν στο έδαφος συμμετέχοντος.

2. Μία κοινοτική αρχή θεωρεί κοινοτικό πιστοποιητικό μόνον αφού έχει σφραγίσει τη μη δυνάμενη να παραβιαστεί συσκευασία που περιέχει τα ακατέργαστα διαμάντια για τα οποία έχει εκδοθεί κοινοτικό πιστοποιητικό.

3. Μία κοινοτική αρχή παρέχει στον εξαγωγέα επικυρωμένο αντίγραφο του θεωρημένου κοινοτικού πιστοποιητικού.

Άρθρο 11

Εάν ο εξαγωγέας είναι μέλος οργανισμού διαμαντιών που περιέχεται στον κατάλογο του παραρτήματος V, μία κοινοτική αρχή δύναται να δέχεται την υπογεγραμμένη δήλωση του εν λόγω εξαγωγέα ως αποδεικτικό στοιχείο της νόμιμης εισαγωγής στην Κοινότητα. Η δήλωση αυτή πρέπει να περιέχει τουλάχιστον τις πληροφορίες που αναγράφονται σε τιμολόγιο σύμφωνα με το δεύτερο εδάφιο του άρθρου 18 παράγραφος 2 στοιχείο α).

Άρθρο 12

Για διάστημα τριών μηνών από τη θέση σε ισχύ του παρόντος κανονισμού, και με την επιφύλαξη των διατάξεων των άρθρων 10 και 11, μία κοινοτική αρχή θεωρεί ότι ακατέργαστα διαμάντια προς εξαγωγή, ως τέτοια ή ως μέρος δέματος, έχουν νόμιμα εισαχθεί κατά την έννοια του άρθρου 10 εάν ο εξαγωγέας παράσχει αποδεικτικά στοιχεία για το ότι τα διαμάντια αυτά εισήχθησαν πριν από την έναρξη ισχύος του παρόντος κανονισμού.

Άρθρο 13

1. Εάν μία κοινοτική αρχή θεωρεί ότι δεν υπάρχουν επαρκή αποδεικτικά στοιχεία για το ότι τα προς εξαγωγή ακατέργαστα διαμάντια πληρούν τους όρους των άρθρων 10, 11 ή 12, η αρχή αυτή :

α) δεσμεύει αμέσως την αποστολή, και

β) διαβιβάζει στην Ευρωπαϊκή Επιτροπή όλες τις σχετικές πληροφορίες.

2. Αν διαπιστωθεί ότι ένα πρόβλημα οφείλεται σε σφάλματα εκ παραδρομής, μία κοινοτική αρχή δύναται να τα διορθώνει επί του πιστοποιητικού και να προχωρεί στην άδεια αφού ενημερώσει την Επιτροπή.

Σε όλες τις άλλες περιπτώσεις, η κοινοτική αρχή που δέσμευσε την αποστολή στη συνέχεια την κατάσχει και την επιστρέφει στην αρμόδια αρχή της χώρας καταγωγής. Εάν η χώρα αυτή δεν μπορεί να προσδιοριστεί, η κοινοτική αρχή θέτει την αποστολή σε δημοπρασία. Αφού αφαιρεθούν τα έξοδα που βάρυναν την κοινοτική αρχή, τα έσοδα από την πώληση διατίθενται για να ενισχυθεί η αποτελεσματικότητα του συστήματος πιστοποίησης ΔΚ.

Άρθρο 14

Με την επιφύλαξη των ελέγχων που προβλέπονται από την ισχύουσα τελωνειακή νομοθεσία, μία κοινοτική αρχή, προτού εκδώσει ή θεωρήσει πιστοποιητικό, υποβάλλει τα προς εξαγωγή ακατέργαστα διαμάντια σε φυσικό έλεγχο προκειμένου να επαληθεύσει ότι τα χαρακτηριστικά τους, κυρίως το βάρος τους σε καράτια και η αξία τους, αντιστοιχούν στα στοιχεία που αναγράφονται στο πιστοποιητικό, εκτός κι αν οι περιστάσεις ή εύλογοι λόγοι το εγγυώνται με άλλο τρόπο.

Άρθρο 15

1. Οι κοινοτικές αρχές διαβιβάζουν στην Επιτροπή μηνιαία έκθεση για όλα τα κοινοτικά πιστοποιητικά που εξέδωσαν και θεώρησαν.

Για κάθε πιστοποιητικό, η έκθεση αυτή θα περιλαμβάνει τουλάχιστον τα ακόλουθα στοιχεία:

α) τον ατομικό αριθμό του πιστοποιητικού,

β) την ονομασία της αρχής έκδοσης και θεώρησης,

γ) την ημερομηνία έκδοσης και θεώρησης,

δ) την ημερομηνία λήξης της ισχύος,

ε) τη χώρα προέλευσης,

στ) τη χώρα καταγωγής,

ζ) τον κωδικό ΕΣ,

η) το βάρος σε καράτια και την αξία.

Σύμφωνα με τη διαδικασία που αναφέρεται στο άρθρο 22 παράγραφος 2, η Επιτροπή δύναται να καθορίζει τη μορφή της έκθεσης αυτής προκειμένου να διευκολύνει την παρακολούθηση της λειτουργίας του συστήματος πιστοποίησης.

2. Οι κοινοτικές αρχές φυλάσσουν επί τριετία τουλάχιστον τα επικυρωμένα αντίγραφα που προβλέπει το άρθρο 9 παράγραφος 2 στοιχείο γ) καθώς και όλα τα στοιχεία που έχουν λάβει από τον εξαγωγέα με σκοπό την έκδοση και τη θεώρηση κοινοτικού πιστοποιητικού.

Επιτρέπουν στην Επιτροπή ή σε πρόσωπα ή φορείς που έχουν οριστεί από την Επιτροπή, την πρόσβαση στα επικυρωμένα αυτά αντίγραφα και στα στοιχεία, ειδικότερα με σκοπό να απαντηθούν ερωτήματα που έχουν προκύψει στο πλαίσιο του συστήματος πιστοποίησης ΔΚ.

Άρθρο 16

1. Η Επιτροπή διαβουλεύεται με τους συμμετέχοντες σχετικά με την ανάγκη και τις ρυθμίσεις βάσει των οποίων βεβαιώνονται οι εισαγωγές ακατέργαστων διαμαντιών που εξήχθησαν από την Κοινότητα συνοδευόμενα από πιστοποιητικό θεωρημένο από κοινοτική αρχή.

2. Βάσει των διαβουλεύσεων αυτών η Επιτροπή δύναται, σύμφωνα με τη διαδικασία που ορίζεται στο άρθρο 22 παράγραφος 2, να καθορίσει κατευθυντήριες γραμμές σχετικά με τη βεβαίωση αυτή.

ΚΕΦΑΛΑΙΟ ΙV

Αυτορύθμιση του κλάδου

Άρθρο 17

1. Οι οργανισμοί εκπροσώπησης των εμπόρων ακατέργαστων διαμαντιών, οι οποίοι έχουν καθιερώσει ένα σύστημα εγγυήσεων και αυτορύθμισης του κλάδου, για τους σκοπούς εφαρμογής του συστήματος πιστοποίησης ΔΚ, δύνανται να υποβάλλουν αίτηση στην Επιτροπή για να περιληφθούν στο παράρτημα V.

2. Κατά την υποβολή της αίτησης αυτής, ένας οργανισμός:

α) παρέχει αποδεικτικά στοιχεία για το ότι τα μέλη του, είτε πρόκειται για φυσικά ή για νομικά πρόσωπα, έχουν δεσμευτεί:

i) να πωλούν μόνο διαμάντια που έχουν αγοραστεί από νόμιμες πηγές που δεν έχουν σχέση με τη χρηματοδότηση συγκρούσεων και ευθυγραμμίζονται με τα ψηφίσματα των Ηνωμένων Εθνών, και να εγγυώνται γραπτώς επί του τιμολογίου που συνοδεύει κάθε πώληση ακατέργαστων διαμαντιών ότι, με βάση την προσωπική γνώση ή/και τις γραπτές εγγυήσεις που έχει δώσει ο προμηθευτής των συγκεκριμένων διαμαντιών, τα πωληθέντα διαμάντια δεν είναι διαμάντια πολέμου.

ii) να συνοδεύουν κάθε πώληση ακατέργαστων διαμαντιών με τιμολόγιο που περιέχει την προαναφερθείσα υπογεγραμμένη εγγύηση η οποία προσδιορίζει σαφώς τον πωλητή και τον αγοραστή και τα εγγεγραμμένα γραφεία τους, καθώς επίσης τον αριθμό ΦΠΑ του πωλητή, όπου ισχύει, την ποσότητα/το βάρος και τον χαρακτηρισμό των πωλούμενων εμπορευμάτων, την αξία της συναλλαγής και την ημερομηνία παραλαβής.

iii) να μην αγοράζουν ακατέργαστα διαμάντια από ύποπτους ή άγνωστους προμηθευτές ή/και ακατέργαστα διαμάντια καταγωγής μη συμμετεχόντων στο σύστημα πιστοποίησης ΔΚ.

iv) να μην αγοράζουν ακατέργαστα διαμάντια από οποιαδήποτε πηγή η οποία, μετά από νομικά δεσμευτική διαδικασία, αποδείχτηκε ότι έχει παραβιάσει εθνικές νομοθεσίες και ρυθμίσεις σχετικά με το εμπόριο διαμαντιών πολέμου.

v) να μην αγοράζουν ακατέργαστα διαμάντια σε περιοχές ή από περιοχές από τις οποίες, σύμφωνα με τη γνώμη κρατικής αρχής ή αρχής του συστήματος πιστοποίησης ΔΚ, προέρχονται διαμάντια πολέμου ή στις οποίες αυτά διατίθενται προς πώληση.

vi) να μην αγοράζουν ή να πωλούν, εν γνώσει τους, ή να βοηθούν άλλους να αγοράζουν ή να πωλούν, διαμάντια πολέμου.

vii) να εξασφαλίζουν ότι όλα τα άτομα που δραστηριοποιούνται στο εμπόριο διαμαντιών, είτε σε πράξεις αγοράς είτε πώλησης, είναι πλήρως ενημερωμένα όσον αφορά τις εμπορικές ρυθμίσεις και τις εθνικές νομοθεσίες για τον περιορισμό του εμπορίου διαμαντιών πολέμου.

viii) να τηρούν και να φυλάσσουν επί μία τριετία τουλάχιστον αρχεία τιμολογίων που είτε έχουν λάβει από προμηθευτές είτε έχουν εκδώσει σε πελάτες.

ix) να αναθέτουν σε ανεξάρτητο ελεγκτή να πιστοποιεί ότι τα πρακτικά αυτά έχον τηρηθεί και φυλαχθεί με ακρίβεια και ότι είτε δεν εντόπισε συναλλαγές που δεν τήρησαν τις προαναφερθείσες υποχρεώσεις ή ότι όλες οι συναλλαγές που διαπιστώθηκε ότι δεν τήρησαν τις προαναφερθείσες υποχρεώσεις έχουν δεόντως αναφερθεί στην Επιτροπή και στις αρμόδιες αρχές του κράτους μέλους εντός του οποίου πραγματοποιήθηκε η συναλλαγή.

x) να επιτρέπουν, κατόπιν αίτησης της Ευρωπαϊκής Επιτροπής και της κοινοτικής αρχής, στο κράτος μέλος διαμονής ή εγκατάστασης ενός μέλους, την πρόσβαση στα σχετικά επιχειρηματικά αρχεία και στις εκθέσεις που έχουν συντάξει ανεξάρτητοι ελεγκτές.

β) παρέχει αποδεικτικά στοιχεία για το ότι έχουν θεσπίσει κανόνες και ρυθμίσεις που τον δεσμεύουν:

i) να διαγράφει κάθε μέλος το οποίο, μετά από κανονική διαδικασία ερευνών που διεξάγει ο ίδιος ο οργανισμός, βρέθηκε ότι έχει παραβεί τις προαναφερθείσες υποχρεώσεις. και

ii) να δημοσιοποιεί τη διαγραφή του μέλους αυτού και να την ανακοινώνει στην Επιτροπή.

iii) να γνωστοποιεί σε όλα τα μέλη του όλους τους νόμους του κράτους και τις ρυθμίσεις του συστήματος πιστοποίησης ΔΚ, τους κανόνες και τις οδηγίες σχετικά με τα διαμάντια πολέμου και τις ονομασίες όλων των φυσικών ή νομικών προσώπων που έχουν βρεθεί ένοχα, μετά από νομικά δεσμευτική διαδικασία, παράβασης των εν λόγω νόμων και κανονισμών.

γ) να ανακοινώνει στην Επιτροπή πλήρη κατάλογο όλων των μελών του, συμπεριλαμβανομένων της πλήρους ονομασίας τους, της διεύθυνσης και της θέσης, και κάθε άλλη πληροφορία που θα συμβάλλει στην αποφυγή σφαλμάτων αναγνώρισης της ταυτότητας.

3. Εφόσον το δικαιολογούν οι περιστάσεις, η Επιτροπή δύναται να ζητήσει πρόσθετες εγγυήσεις για το ότι ένας οργανισμός είναι σε θέση να διατηρεί ένα αξιόπιστο σύστημα εγγυήσεων και αυτορύθμισης του κλάδου.

4. Σύμφωνα με τη διαδικασία του άρθρου 22 παράγραφος 2, η Επιτροπή περιλαμβάνει στον κατάλογο του παραρτήματος V κάθε οργανισμό που πληροί τις απαιτήσεις του παρόντος άρθρου. Ανακοινώνει σε όλες τις κοινοτικές αρχές τις ονομασίες και άλλες σχετικές πληροφορίες για τα μέλη των καταχωρημένων στον κατάλογο οργανισμών.

5. Οι οργανισμοί που καλύπτονται από το παρόν άρθρο ανακοινώνουν αμέσως στην Επιτροπή τυχόν μεταβολές στη συμμετοχή τους ως μελών, οι οποίες προέκυψαν μετά από την αίτησή τους για καταχώρηση στον κατάλογο.

6. Οι καταχωρημένοι οργανισμοί ή μέλος τους επιτρέπουν στην Επιτροπή και στην κοινοτική αρχή του κράτους μέλους διαμονής ή εγκατάστασής τους, την πρόσβαση στις πληροφορίες που ενδεχομένως χρειαστούν για να αξιολογηθεί η ορθή λειτουργία του συστήματος εγγυήσεων και αυτορύθμισης του κλάδου.

7. Εάν μία αξιολόγηση οδηγεί στο συμπέρασμα ότι ένας οργανισμός ή ένα από τα μέλη του παραβαίνει τις διατάξεις του παρόντος άρθρου, η Επιτροπή, σύμφωνα με τη διαδικασία που αναφέρεται στο άρθρο 22 παράγραφος 2, διαγράφει τον οργανισμό από τον κατάλογο του παραρτήματος V.

ΚΕΦΑΛΑΙΟ V

Διαμετακόμιση

Άρθρο 18

Με την επιφύλαξη των ελέγχων που προβλέπει η τελωνειακή νομοθεσία και υπό τον όρο ότι ούτε η συσκευασία με την οποία μεταφέρονται τα ακατέργαστα διαμάντια ούτε το συνοδευτικό πιστοποιητικό που έχει εκδώσει κοινοτική αρχή ή αρμόδια αρχή συμμετέχοντος δεν έχουν παραβιαστεί και ότι η σφραγίδα της συσκευασίας έχει παραμείνει ανέπαφη, τα άρθρα 3, 9 και 15 δεν ισχύουν για τα ακατέργαστα διαμάντια που, όπως βεβαιώνει το συνοδευτικό πιστοποιητικό, διέρχονται μέσω Κοινότητας κατά την εξαγωγή τους σε άλλον συμμετέχοντα.

ΚΕΦΑΛΑΙΟ VI

Γενικές διατάξεις

Άρθρο 19

Μία κοινοτική αρχή δύναται να ζητεί από εξαγωγέα την καταβολή τέλους για την παραγωγή, την έκδοση και/ή τη θεώρηση πιστοποιητικού και για τη διενέργεια φυσικού ελέγχου σύμφωνα με τα άρθρα 4 και 14. Το ποσό του εν λόγω τέλους δεν δύναται σε καμιά περίπτωση να υπερβαίνει το κόστος με το οποίο επιβαρύνεται η εν λόγω αρμόδια αρχή λόγω της συγκεκριμένης ενέργειας.

Για τις εν λόγω ενέργειες δεν επιβάλλονται τέλη ή παρόμοιες επιβαρύνσεις.

Άρθρο 20

1. Με βάση τις σχετικές πληροφορίες που παρέχουν κράτη μέλη, που δείχνουν ότι η ορισθείσες από αυτά κοινοτικές αρχές μπορούν αξιόπιστα, έγκαιρα, αποτελεσματικά και ικανοποιητικά να διεκπεραιώνει τα καθήκοντα που υπαγορεύονται από τον παρόντα κανονισμό, η Επιτροπή τηρεί κατάλογο των κοινοτικών αρχών, και των καθηκόντων που τους έχουν ανατεθεί, στο παράρτημα ΙΙΙ.

2. Με βάση τις πληροφορίες που παρέχει ο Πρόεδρος της διαδικασίας Κίμπερλυ ή/και οι συμμετέχοντες, η Επιτροπή δύναται να καταχωρεί συμμετέχοντες, και αρμόδιες αρχές που αυτοί έχουν ορίσει για την έκδοση και τη θεώρηση των πιστοποιητικών τους, στο παράρτημα ΙΙ.

Άρθρο 21

1. Για τους σκοπούς των στόχων της διαδικασίας Κίμπερλυ και της εφαρμογής του συστήματος πιστοποίησης ΔΚ, η Ευρωπαϊκή Κοινότητα καθίσταται συμμετέχων στο σύστημα πιστοποίησης ΔΚ.

2. Η Ευρωπαϊκή Επιτροπή που αντιπροσωπεύει την Κοινότητα στη διαδικασία Κίμπερλυ, έχει ως στόχο να εξασφαλίσει τη βέλτιστη εφαρμογή του συστήματος πιστοποίησης ΔΚ, κυρίως μέσω της συνεργασίας με τους συμμετέχοντες. Για το σκοπό αυτό, η Επιτροπή ανταλλάσσει με τους συμμετέχοντες πληροφορίες για το διεθνές εμπόριο ακατέργαστων διαμαντιών, και συνεργάζεται, όπου κρίνεται σκόπιμο, σε δραστηριότητες παρακολούθησης και επίλυσης ενδεχόμενων διαφορών.

Άρθρο 22

1. Κατά την άσκηση των καθηκόντων της που απορρέουν από τα άρθρα 6, 8, 15, 16, 17 και 20, η Επιτροπή επικουρείται από την επιτροπή που έχει συσταθεί βάσει του κανονισμού (ΕΚ) αριθ. 2271/96 του Συμβουλίου.

2. Όταν γίνεται αναφορά στην παρούσα παράγραφο, εφαρμόζεται η διαδικασία διαχείρισης που καθορίζεται στο άρθρο 4 της απόφασης 1999/468/ΕΚ, σύμφωνα με το άρθρο 7.

3. Η περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ ορίζεται σε 10 εργάσιμες ημέρες.

4. Η επιτροπή θεσπίζει τον εσωτερικό της κανονισμό.

Άρθρο 23

Η επιτροπή που αναφέρεται στο άρθρο 22 δύναται να εξετάζει κάθε θέμα σχετικά με την εφαρμογή του παρόντος κανονισμού. Τα θέματα αυτά δύνανται να τίθενται είτε από τον Πρόεδρο είτε από αντιπρόσωπο κράτους μέλους.

Άρθρο 24

1. Κάθε φυσικό ή νομικό πρόσωπο που παρέχει υπηρεσίες άμεσα ή έμμεσα συνδεόμενες προς τις δραστηριότητες που καλύπτονται από τα άρθρα 3, 9, 11, 12, 17 ή 18 του παρόντος κανονισμού μεριμνά ώστε να αποδείξει ότι τα πρόσωπα ή οι οντότητες που συμμετέχουν στις δραστηριότητες αυτές συμμορφούνται προς τις διατάξεις του παρόντος κανονισμού.

2. Απαγορεύεται η συμμετοχή, εν γνώσει και σκοπίμως, σε δραστηριότητες οι οποίες έχουν ως στόχο ή αποτέλεσμα, άμεσα ή έμμεσα, την καταστρατήγηση των διατάξεων του παρόντος κανονισμού.

3. Κάθε πληροφορία σχετικά με το ότι οι διατάξεις του παρόντος κανονισμού καταστρατηγούνται, ή έχουν καταστρατηγηθεί, κοινοποιείται στην Επιτροπή.

Άρθρο 25

Οι πληροφορίες που λαμβάνονται δυνάμει του παρόντος κανονισμού χρησιμοποιούνται μόνον για τους σκοπούς για τους οποίους ζητήθηκαν.

Πληροφορίες που εκ της φύσης τους είναι εμπιστευτικές ή που παρέχονται εμπιστευτικά καλύπτονται από την υποχρέωση του επαγγελματικού απορρήτου. Δεν δημοσιοποιούνται από την Επιτροπή χωρίς τη ρητή έγκριση του προσώπου που τις παρέσχε.

Η δημοσιοποίηση τέτοιων πληροφοριών επιτρέπεται όταν η Επιτροπή υποχρεούται ή έχει λάβει την άδεια να το πράξει, ειδικότερα στο πλαίσιο νομικών διαδικασιών. Για κάθε δημοσιοποίηση πληροφοριών, πρέπει να λαμβάνονται υπόψη τα νόμιμα συμφέροντα του εμπλεκόμενου μέρους ώστε να μη διαρρέουν επιχειρηματικά του απόρρητα.

Το παρόν άρθρο δεν αποκλείει τη δημοσιοποίηση γενικών πληροφοριών από την Επιτροπή. Η δημοσιοποίηση αυτή δεν επιτρέπεται εάν είναι ασυμβίβαστη με τον αρχικό σκοπό της συγκεκριμένης πληροφορίας.

Σε περίπτωση παραβίασης του απορρήτου, ο παρέχων τις πληροφορίες δικαιούται να εξασφαλίσει ότι αυτές διαγράφονται, δεν λαμβάνονται υπόψη ή διορθώνονται, ανάλογα με την περίπτωση.

Άρθρο 26

Κάθε κράτος μέλος προσδιορίζει τις κυρώσεις που επιβάλλει σε περίπτωση παράβασης των διατάξεων του παρόντος κανονισμού. Οι κυρώσεις αυτές είναι αποτελεσματικές, αναλογικές και αποτρεπτικές.

Εν αναμονή της θέσπισης, όπου κρίνεται αναγκαίο, σχετικής νομοθεσίας, οι κυρώσεις που επιβάλλονται σε περίπτωση παράβασης των διατάξεων του παρόντος κανονισμού είναι αυτές που ορίζονται από τα κράτη μέλη σύμφωνα με το άρθρο 5 του κανονισμού (ΕΚ) αριθ. 303/2002.

Άρθρο 27

Ο παρών κανονισμός εφαρμόζεται:

α) στη γεωγραφική επικράτεια της Κοινότητας, περιλαμβανομένου και του εναερίου χώρου της,

β) επί αεροσκαφών ή πλοίων που υπάγονται στη δικαιοδοσία κράτους μέλους,

γ) σε κάθε υπήκοο κράτους μέλους, οπουδήποτε και αν ευρίσκεται, και

δ) σε κάθε νομικό πρόσωπο, οντότητα ή φορέα που έχει συσταθεί ή δημιουργηθεί βάσει της νομοθεσίας κράτους μέλους.

Άρθρο 28

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Η Επιτροπή διαβιβάζει ετησίως έκθεση στο Συμβούλιο σχετικά με την εφαρμογή του παρόντος κανονισμού και με την ανάγκη αναθεώρησης του κανονισμού.

Η εφαρμογή των άρθρων 3, 5, 9, 13 και 18 αναστέλλεται μέχρις ότου το Συμβούλιο αποφασίσει την εφαρμογή των άρθρων αυτών ύστερα από σχετική πρόταση της Επιτροπής.

Ο παρών κανονισμός είναι δεσμευτικός προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ I

Το σύστημα πιστοποίησης της διαδικασίας Κίμπερλυ

Έγγραφο εργασίας αριθ. 1/2002 για τη διαδικασία Κίμπερλυ

20 Μαρτίου 2002

ΒΑΣΙΚΑ ΣΤΟΙΧΕΙΑ ΕΝΟΣ ΔΙΕΘΝΟΥΣ ΣΥΣΤΗΜΑΤΟΣ

ΠΙΣΤΟΠΟΙΗΣΗΣ ΤΩΝ ΑΚΑΤΕΡΓΑΣΤΩΝ ΔΙΑΜΑΝΤΙΩΝ, ΜΕ ΣΤΟΧΟ ΤΗΝ ΑΠΟΣΥΝΔΕΣΗ ΤΩΝ ΕΝΟΠΛΩΝ ΣΥΓΚΡΟΥΣΕΩΝ ΑΠΟ ΤΟ ΕΜΠΟΡΙΟ ΑΚΑΤΕΡΓΑΣΤΩΝ ΔΙΑΜΑΝΤΙΩΝ

ΠΡΟΟΙΜΙΟ

OI συμμετεχοντεσ,

ΑΝΑΓΝΩΡΙΖΟΝΤΑΣ ότι το εμπόριο διαμαντιών πολέμου αποτελεί σοβαρό διεθνές ζήτημα, το οποίο μπορεί να συνδεθεί άμεσα με τη χρηματοδότηση ενόπλων συγκρούσεων, τις δραστηριότητες επαναστατικών κινημάτων που αποβλέπουν στην υποδαύλιση ή την ανατροπή νόμιμων κυβερνήσεων καθώς και την παράνομη διακίνηση και εξάπλωση των όπλων, ιδίως των φορητών όπλων και του ελαφρού οπλισμού.

ΑΝΑΓΝΩΡΙΖΟΝΤΑΣ ΕΠΙΠΛΕΟΝ τις ολέθριες συνέπειες που έχουν οι συγκρούσεις που τροφοδοτούνται από το εμπόριο των διαμαντιών πολέμου στην ειρήνη και την ασφάλεια των λαών των πληττόμενων χωρών, καθώς και τις σοβαρές και συστηματικές παραβιάσεις των ανθρώπινων δικαιωμάτων που διαπράττονται κατά τις συγκρούσεις αυτές.

ΛΑΜΒΑΝΟΝΤΑΣ ΥΠΟ ΣΗΜΕΙΩΣΗ τις αρνητικές επιπτώσεις των συγκρούσεων αυτών για την περιφερειακή σταθερότητα και την υποχρέωση των κρατών, δυνάμει του Χάρτη των Ηνωμένων Εθνών, να διαφυλάξουν τη διεθνή ειρήνη και ασφάλεια.

ΔΙΑΠΙΣΤΩΝΟΝΤΑΣ ότι είναι επιτακτικά αναγκαίο να αναληφθεί διεθνής δράση ώστε το πρόβλημα των διαμαντιών του πολέμου να μην επηρεάσει αρνητικά το νόμιμο εμπόριο διαμαντιών, το οποίο συμβάλλει καθοριστικά στην οικονομία πολλών κρατών, ιδίως των αναπτυσσόμενων, που παράγουν, κατεργάζονται, εξάγουν και εισάγουν διαμάντια.

ΥΠΕΝΘΥΜΙΖΟΝΤΑΣ όλα τα σχετικά ψηφίσματα του Συμβουλίου Ασφαλείας των Ηνωμένων Εθνών, δυνάμει του κεφαλαίου VII του Χάρτη των Ηνωμένων Εθνών, συμπεριλαμβανομένων των σχετικών διατάξεων των ψηφισμάτων 1173 (1998), 1295 (2000), 1306 (2000), και 1343 (2001), και αποφασισμένοι να συμβάλουν στην εφαρμογή των μέτρων που προβλέπονται στα ψηφίσματα αυτά καθώς και να υποστηρίξουν την εφαρμογή αυτή.

ΥΠΟΓΡΑΜΜΙΖΟΝΤΑΣ το ψήφισμα 55/56 (2000) της Γενικής Συνέλευσης των Ηνωμένων Εθνών σχετικά με το ρόλο του εμπορίου των διαμαντιών πολέμου στις ένοπλες συγκρούσεις, το οποίο καλεί τη διεθνή κοινότητα να παρέμβει επειγόντως και με προσοχή για να υιοθετήσει αποτελεσματικά και συγκεκριμένα μέτρα για την επίλυση του προβλήματος αυτού.

ΥΠΟΓΡΑΜΜΙΖΟΝΤΑΣ ΕΠΙΠΛΕΟΝ τη σύσταση που διατυπώθηκε στο ψήφισμα 55/56 της Γενικής Συνέλευσης των Ηνωμένων Εθνών, με την οποία καλείται η διεθνής κοινότητα να διατυπώσει λεπτομερείς προτάσεις για τη δημιουργία απλού και λειτουργικού διεθνούς συστήματος πιστοποίησης ακατέργαστων διαμαντιών, βασιζόμενου κυρίως στα εθνικά συστήματα πιστοποίησης και σε ελάχιστα πρότυπα που αναγνωρίζονται διεθνώς.

ΥΠΕΝΘΥΜΙΖΟΝΤΑΣ ότι η διαδικασία Κίμπερλυ, η οποία δημιουργήθηκε για την εξεύρεση λύσης στο διεθνές πρόβλημα των διαμαντιών πολέμου, σκοπό είχε να συμπεριλάβει όλους τους ενδιαφερόμενους, και συγκεκριμένα τα κράτη που παράγουν, εξάγουν και εισάγουν διαμάντια, την αδαμαντοβιομηχανία και την κοινωνία των πολιτών.

ΠΕΠΕΙΣΜΕΝΟΙ ότι μπορεί να περιοριστεί σημαντικά ο ρόλος των διαμαντιών πολέμου στην υποδαύλιση ενόπλων συγκρούσεων με την καθιέρωση συστήματος πιστοποίησης των ακατέργαστων διαμαντιών που αποβλέπει στον αποκλεισμό των διαμαντιών πολέμου από το νόμιμο εμπόριο.

ΥΠΕΝΘΥΜΙΖΟΝΤΑΣ ότι η διαδικασία Κίμπερλυ είχε καταλήξει στο συμπέρασμα ότι ένα διεθνές σύστημα πιστοποίησης ακατέργαστων διαμαντιών, βασιζόμενο στους διεθνείς νόμους και πρακτικές και ανταποκρινόμενο στα ελάχιστα πρότυπα που έχουν συμφωνηθεί διεθνώς, θα είναι ο πλέον αποτελεσματικός τρόπος αντιμετώπισης του προβλήματος των διαμαντιών πολέμου.

ΛΑΜΒΑΝΟΝΤΑΣ ΥΠΟ ΣΗΜΕΙΩΣΗ τις σημαντικές πρωτοβουλίες που έχουν ήδη αναληφθεί για την αντιμετώπιση του προβλήματος αυτού, ιδίως από τις κυβερνήσεις της Αγκόλα, της Λαϊκής Δημοκρατίας του Κονγκό, της Γουϊνέας και της Σιέρρα Λεόνε, καθώς και από τις υπόλοιπες κυριότερες χώρες παραγωγής, εξαγωγής και εισαγωγής διαμαντιών, καθώς και από την αδαμαντοβιομηχανία, ιδίως το World Diamond Council, και την κοινωνία των πολιτών.

ΧΑΙΡΕΤΙΖΟΝΤΑΣ τις οικειοθελείς πρωτοβουλίες αυτορύθμισης που ανήγγειλε η αδαμαντοβιομηχανία και αναγνωρίζοντας ότι ένα σύστημα τέτοιου τύπου συμβάλλει στη διασφάλιση αποτελεσματικού εσωτερικού ελέγχου επί των ακατέργαστων διαμαντιών, βασιζόμενο στο διεθνές σύστημα πιστοποίησης ακατέργαστων διαμαντιών.

ΑΝΑΓΝΩΡΙΖΟΝΤΑΣ ότι ένα διεθνές σύστημα πιστοποίησης ακατέργαστων διαμαντιών θα είναι αξιόπιστο μόνο όταν όλοι οι συμμετέχοντες θα έχουν δημιουργήσει εσωτερικά συστήματα ελέγχου που αποβλέπουν στην εξάλειψη της παρουσίας των διαμαντιών πολέμου από την αλυσίδα παραγωγής, εξαγωγής και εισαγωγής ακατέργαστων διαμαντιών στα εδάφη τους, και λαμβάνοντας συγχρόνως υπόψη ότι οι διαφορετικοί τρόποι παραγωγής και οι διαφορετικές εμπορικές πρακτικές, καθώς και οι διαφορές στο επίπεδο των θεσμικών ελέγχων μπορούν να απαιτούν την εφαρμογή διαφορετικών μεθόδων προσέγγισης για την τήρηση των ελάχιστων προτύπων.

ΑΝΑΓΝΩΡΙΖΟΝΤΑΣ ΕΠΙΠΛΕΟΝ ότι το διεθνές σύστημα πιστοποίησης ακατέργαστων διαμαντιών πρέπει να είναι σύμφωνο προς το διεθνές εμπορικό δίκαιο.

ΑΝΑΓΝΩΡΙΖΟΝΤΑΣ ότι η κρατική κυριαρχία πρέπει να είναι πλήρως σεβαστή, όπως και οι αρχές της ισότητας, των αμοιβαίων οφελών και της συναίνεσης,

ΣΥΝΙΣΤΟΥΝ ΤΑ ΕΞΗΣ:

ΤΜΗΜΑ Ι

Ορισμοί

Για τους σκοπούς του διεθνούς συστήματος πιστοποίησης ακατέργαστων διαμαντιών (εφεξής, "σύστημα πιστοποίησης"), ως:

ΔΙΑΜΑΝΤΙΑ ΠΟΛΕΜΟΥ νοούνται τα ακατέργαστα διαμάντια που χρησιμοποιούν επαναστατικά κινήματα ή οι σύμμαχοι αυτών για τη χρηματοδότηση συγκρούσεων που αποβλέπουν στην αποσταθεροποίηση των νόμιμων κυβερνήσεων, όπως περιγράφονται αυτές στα ισχύοντα οικεία ψηφίσματα του Συμβουλίου Ασφαλείας των Ηνωμένων Εθνών, ή σε άλλα παρόμοια ψηφίσματα που θα μπορούσε να εκδώσει στο μέλλον το Συμβούλιο Ασφαλείας, όπως αναφέρεται και αναγνωρίζεται στο ψήφισμα 55/56 της Γενικής Συνέλευσης των Ηνωμένων Εθνών, ή σε άλλα παρόμοια ψηφίσματα που θα μπορούσε να εκδώσει στο μέλλον η Γενική Συνέλευση.

ΧΩΡΑ ΚΑΤΑΓΩΓΗΣ νοείται η χώρα στην οποία έχει εξορυχθεί αποστολή ακατέργαστων διαμαντιών.

ΧΩΡΑ ΠΡΟΕΛΕΥΣΗΣ νοείται η τελευταία συμμετέχουσα χώρα από την οποία εξήχθη δέμα ακατέργαστων διαμαντιών, όπως αναφέρεται στα έγγραφα εισαγωγής.

ΔΙΑΜΑΝΤΙ νοείται φυσικό ορυκτό αποτελούμενο κυρίως από καθαρό άνθρακα που έχει κρυσταλλωθεί στο κυβικό σύστημα, με βαθμό σκληρότητας 10 στην (εμπειρική) κλίμακα του Μος, ειδικό βάρος περίπου 3,52 και δείκτη διάθλασης 2.42.

ΕΞΑΓΩΓΗ νοείται η φυσική έξοδος/απομάκρυνση από οποιοδήποτε σημείο της γεωγραφικής επικράτειας ενός συμμετέχοντος.

ΑΡΧΗ ΕΞΑΓΩΓΗΣ νοείται η αρχή (ή οι αρχές) ή ο φορέας (ή οι φορείς) που έχουν οριστεί από συμμετέχοντα, από το έδαφος του οποίου εξέρχεται αποστολή ακατέργαστων διαμαντιών, και εξουσιοδοτούνται να θεωρούν το πιστοποιητικό της διαδικασίας Κίμπερλυ.

ΖΩΝΗ ΕΛΕΥΘΕΡΩΝ ΣΥΝΑΛΛΑΓΩΝ νοείται μέρος του εδάφους ενός συμμετέχοντος, όπου κάθε εισερχόμενο προϊόν θεωρείται γενικά, προς το σκοπό των εισαγωγικών δασμών και φόρων, ότι βρίσκεται εκτός του τελωνειακού εδάφους.

ΕΙΣΑΓΩΓΗ νοείται η φυσική είσοδος/εισδοχή σε οποιοδήποτε σημείο της γεωγραφικής επικράτειας ενός συμμετέχοντος.

ΑΡΧΗ ΕΙΣΑΓΩΓΗΣ νοείται η αρχή (ή οι αρχές) ή ο φορέας (ή οι φορείς) που έχουν οριστεί από συμμετέχοντα στο έδαφος του οποίου εισάγεται αποστολή ακατέργαστων διαμαντιών, και εξουσιοδοτούνται να διεκπεραιώσουν όλες τις διατυπώσεις εισαγωγής και ειδικότερα την επαλήθευση των συνοδευτικών πιστοποιητικών.

ΠΙΣΤΟΠΟΙΗΤΙΚΟ ΤΗΣ ΔΙΑΔΙΚΑΣΙΑΣ ΚΙΜΠΕΡΛΥ νοείται μη παραποιήσιμο έγγραφο με συγκεκριμένη μορφή, το οποίο βεβαιώνει ότι μία αποστολή ακατέργαστων διαμαντιών είναι σύμφωνη προς τις απαιτήσεις του συστήματος πιστοποίησης.

ΠΑΡΑΤΗΡΗΤΗΣ νοείται αντιπρόσωπος της κοινωνίας των πολιτών, της αδαμαντοβιομηχανίας, των διεθνών οργανισμών ή των μη συμμετεχουσών κυβερνήσεων, ο οποίος καλείται να συμμετάσχει σε συνεδριάσεις ολομέλειας. (Ο Πρόεδρος θα προβεί σε περαιτέρω διαβουλεύσεις).

ΔΕΜΑ νοείται ένα ή περισσότερα διαμάντια συσκευασμένα μαζί που αποτελούν ενιαίο σύνολο.

ΔΕΜΑ ΜΙΚΤΗΣ ΚΑΤΑΓΩΓΗΣ νοείται δέμα που περιέχει ακατέργαστα διαμάντια προερχόμενα από δύο ή περισσότερες χώρες καταγωγής.

ΣΥΜΜΕΤΕΧΩΝ νοείται κράτος ή οργανισμός περιφερειακής οικονομικής ολοκλήρωσης για τον οποίο ισχύει το σύστημα πιστοποίησης. (Ο Πρόεδρος θα προβεί σε περαιτέρω διαβουλεύσεις).

ΟΡΓΑΝΙΣΜΟΣ ΠΕΡΙΦΕΡΕΙΑΚΗΣ ΟΙΚΟΝΟΜΙΚΗΣ ΟΛΟΚΛΗΡΩΣΗΣ νοείται οργανισμός αποτελούμενος από κυρίαρχα κράτη που έχουν εκχωρήσει στον οργανισμό αυτό αρμοδιότητες όσον αφορά θέματα που διέπονται από το σύστημα πιστοποίησης.

ΑΚΑΤΕΡΓΑΣΤΑ ΔΙΑΜΑΝΤΙΑ νοούνται διαμάντια που δεν έχουν υποστεί κατεργασία ή είναι απλώς πριονισμένα, σχισμένα ή παρασκευασμένα για στίλβωση και υπάγονται στους κωδικούς 7102.10, 7102.21 και 7102.31 του εναρμονισμένου συστήματος περιγραφής και κωδικοποίησης των εμπορευμάτων.

ΑΠΟΣΤΟΛΗ νοείται η φυσική εισαγωγή ή εξαγωγή ενός ή περισσοτέρων δεμάτων.

ΔΙΑΜΕΤΑΚΟΜΙΣΗ νοείται η φυσική διέλευση από το έδαφος συμμετέχοντος ή μη συμμετέχοντος, με ή χωρίς μεταφόρτωση, αποθήκευση ή αλλαγή μέσου μεταφοράς, όταν η μεταφορά αυτή αποτελεί τμήμα μόνο πλήρους ταξιδιού που αρχίζει και ολοκληρώνεται εκτός των συνόρων του συγκεκριμένου συμμετέχοντος ή μη συμμετέχοντος, μέσω του εδάφους του οποίου διέρχεται μια αποστολή.

ΤΜΗΜΑ II

Το πιστοποιητικό της διαδικασίας Κίμπερλυ

Καθένας από τους συμμετέχοντες οφείλει να διασφαλίζει:

α) ότι ένα πιστοποιητικό της διαδικασίας Κίμπερλυ (εφεξής πιστοποιητικό) συνοδεύει κάθε αποστολή ακατέργαστων διαμαντιών που προορίζονται προς εξαγωγή.

β) ότι οι διαδικασίες έκδοσης πιστοποιητικών ανταποκρίνονται στα ελάχιστα πρότυπα της διαδικασίας του Κίμπερλυ, όπως καθορίζεται στο τμήμα IV.

γ) ότι τα πιστοποιητικά ανταποκρίνονται στις ελάχιστες απαιτήσεις που καθορίζονται στο παράρτημα I. Εφόσον πληρούνται οι εν λόγω απαιτήσεις, οι συμμετέχοντες μπορούν, κατά τη διακριτική τους ευχέρεια, να προσθέσουν και άλλα στοιχεία στα πιστοποιητικά τους, όπως για παράδειγμα την ειδική μορφή αυτών, πρόσθετα στοιχεία ή χαρακτηριστικά ασφαλείας.

δ) ότι, για σκοπούς θεώρησης, έχουν κοινοποιηθεί σε όλους τους άλλους συμμετέχοντες, μέσω του Προέδρου, τα χαρακτηριστικά του πιστοποιητικού του, όπως αυτά καθορίζονται στο παράρτημα I.

ΤΜΗΜΑ III

Υποχρεώσεις όσον αφορά το διεθνές εμπόριο ακατέργαστων διαμαντιών

Καθένας από τους συμμετέχοντες οφείλει:

α) όσον αφορά τις αποστολές ακατέργαστων διαμαντιών που εξάγονται προς συμμετέχοντα, να απαιτεί να συνοδεύεται κάθε τέτοια αποστολή από δεόντως θεωρημένο πιστοποιητικό.

β) όσον αφορά τις αποστολές ακατέργαστων διαμαντιών που εισάγονται από συμμετέχοντα:

* να ζητεί δεόντως θεωρημένο πιστοποιητικό.

* να εξασφαλίζει ότι η βεβαίωση της παραλαβής απεστάλη το συντομότερο δυνατό στην αρμόδια αρχή εξαγωγής. Η βεβαίωση πρέπει να περιλαμβάνει τουλάχιστον τα ακόλουθα στοιχεία: τον αριθμό του πιστοποιητικού, τον αριθμό των δεμάτων, το βάρος σε καράτια και λεπτομερή στοιχεία για την ταυτότητα του εισαγωγέα και του εξαγωγέα.

* να ζητεί τη φύλαξη του πρωτοτύπου του πιστοποιητικού και τη δυνατότητα άμεσης πρόσβασης σ'αυτό τουλάχιστον επί μία τριετία.

γ) να διασφαλίζει ότι ουδεμία αποστολή ακατέργαστων διαμαντιών εισάγεται από ή εξάγεται προς έναν μη συμμετέχοντα.

δ) να αναγνωρίζει ότι οι συμμετέχοντες που επιτρέπουν τη διαμετακόμιση αποστολών μέσω του εδάφους τους δεν είναι υποχρεωμένοι να συμμορφώνονται προς τις απαιτήσεις των παραγράφων α) και β) ανωτέρω, και του τμήματος II στοιχείο α), υπό την προϋπόθεση ότι οι αρμόδιες αρχές του συγκεκριμένου συμμετέχοντος βεβαιώνουν ότι η αποστολή εγκαταλείπει το έδαφός του στην ίδια ακριβώς κατάσταση στην οποία εισήλθε στο έδαφός του (δηλαδή δεν έχει ανοιχθεί ούτε παραβιαστεί).

ΤΜΗΜΑ IV

Εσωτερικοί έλεγχοι

Υποχρεώσεις των συμμετεχόντων

Καθένας από τους συμμετέχοντες οφείλει:

να δημιουργήσει ένα σύστημα εσωτερικών ελέγχων που αποβλέπει στην εξάλειψη της παρουσίας των διαμαντιών πολέμου από τις αποστολές ακατέργαστων διαμαντιών που εισάγονται στο έδαφός του ή που εξάγονται από αυτό.

να ορίσει αρχή ή αρχές εισαγωγής και εξαγωγής.

να διασφαλίσει ότι τα ακατέργαστα διαμάντια εισάγονται και εξάγονται σε μη δυνάμενες να παραβιαστούν συσκευασίες.

κατά περίπτωση, να τροποποιεί ή να υιοθετεί τους νόμους ή τους κανονισμούς που απαιτούνται για την εφαρμογή του συστήματος πιστοποίησης και την επιβολή αποτρεπτικών και αναλογικών κυρώσεων σε περίπτωση παράβασης.

να συγκεντρώνει και να φυλάσσει επίσημα δεδομένα σχετικά με την παραγωγή, τις εισαγωγές και τις εξαγωγές, να τα αντιπαραβάλλει και να τα ανταλλάσσει σύμφωνα με τις διατάξεις του τμήματος V.

κατά τη δημιουργία συστήματος εσωτερικών ελέγχων, να λαμβάνει υπόψη, κατά περίπτωση, τις επιλογές και τις συστάσεις για τους εσωτερικούς ελέγχους που αναφέρονται στο παράρτημα II.

Αρχές αυτορύθμισης του κλάδου

Οι συμμετέχοντες αναγνωρίζουν ότι ένα οικειοθελές σύστημα αυτορύθμισης του κλάδου, όπως αναφέρεται στο προοίμιο του παρόντος εγγράφου, θα πρέπει να περιλαμβάνει σύστημα εγγυήσεων υποβαλλόμενο σε έλεγχο από τους ανεξάρτητους ελεγκτές των επιμέρους επιχειρήσεων και βασιζόμενο στις εσωτερικές κυρώσεις που καθορίζει ο κλάδος, γεγονός που θα διευκολύνει την πλήρη ανιχνευσιμότητα των συναλλαγών ακατέργαστων διαμαντιών από τις κρατικές αρχές.

τμημα v

Συνεργασία και διαφάνεια

Οι συμμετέχοντες οφείλουν:

να ανταλλάσσουν μεταξύ τους, μέσω του Προέδρου, πληροφορίες σχετικές με τις αρχές και τους οργανισμούς που έχει οριστεί ως αρμόδιοι για την εφαρμογή των διατάξεων του εν λόγω συστήματος πιστοποίησης. Καθένας από τους συμμετέχοντες οφείλει να παρέχει στους λοιπούς συμμετέχοντες, μέσω του Προέδρου, κατά προτίμηση σε ηλεκτρονική μορφή, διευκρινίσεις σχετικά με τους νόμους, τους κανόνες, τις πρακτικές και τις διαδικασίες του στον τομέα αυτό και να ενημερώνει δεόντως τις πληροφορίες αυτές. Οι διευκρινίσεις αυτές πρέπει να περιλαμβάνουν σύνοψη των κυριότερων στοιχείων στην αγγλική γλώσσα.

να συγκεντρώνουν στατιστικά στοιχεία σύμφωνα με τις αρχές που καθορίζονται στο παράρτημα III και να τα θέτουν στη διάθεση όλων των συμμετεχόντων μέσω του Προέδρου.

να ανταλλάσσουν μεταξύ τους, σε τακτική βάση, εμπειρίες και άλλες σχετικές πληροφορίες, συμπεριλαμβανομένων των αυτοαξιολογήσεων, ώστε να καθορίζουν τις καλύτερες δυνατές πρακτικές σε συγκεκριμένες συνθήκες.

να εξετάζουν ευνοϊκά τις αιτήσεις παροχής βοήθειας των λοιπών συμμετεχόντων για τη βελτίωση του συστήματος πιστοποίησης στο έδαφός τους.

να ενημερώνουν άλλον συμμετέχοντα, μέσω του Προέδρου, στην περίπτωση που θεωρούν ότι οι νόμοι, οι κανονισμοί, οι πρακτικές ή οι διαδικασίες που εφαρμόζει αυτός δεν διασφαλίζουν την απουσία των διαμαντιών πολέμου από τις εξαγωγές του.

να συνεργάζονται με τους λοιπούς συμμετέχοντες για την επίλυση των προβλημάτων που προέρχονται από απρόβλεπτες καταστάσεις, οι οποίες θα μπορούσαν να οδηγήσουν στην αθέτηση των ελάχιστων απαιτήσεων έκδοσης ή αποδοχής πιστοποιητικών, και να ενημερώνουν τους λοιπούς συμμετέχοντες για τη φύση των προβλημάτων που ανακύπτουν και των λύσεων που εξευρίσκονται.

να ενθαρρύνουν, μέσω των αρμόδιων αρχών τους, στενότερη συνεργασία μεταξύ των οργανισμών επιβολής του νόμου και των τελωνειακών αρχών των συμμετεχόντων.

τμημα vi

Διοικητικά θέματα

ΣΥΝΕΔΡΙΑΣΕΙΣ

1. Οι συμμετέχοντες και οι παρατηρητές συνεδριάζουν ετησίως σε συνεδρίαση ολομέλειας, και, αν το θεωρούν αναγκαίο, σε άλλες ευκαιρίες, για την εξέταση της αποτελεσματικότητας του συστήματος πιστοποίησης.

2. Οι συμμετέχοντες υιοθετούν τον εσωτερικό κανονισμό για τις συνεδριάσεις αυτές κατά την πρώτη συνεδρίαση ολομέλειας.

3. Οι συνεδριάσεις διεξάγονται στη χώρα στην οποία έχει την έδρα της η προεδρία, εκτός αν ένας από τους συμμετέχοντες ή ένας διεθνής οργανισμός προτείνει να φιλοξενήσει μία συνεδρίαση και η πρόσκληση αυτή γίνει αποδεκτή. Η φιλοξενούσα χώρα οφείλει να διευκολύνει τις διατυπώσεις εισόδου των προσώπων που συμμετέχουν στις εν λόγω συνεδριάσεις.

4. Στο τέλος κάθε συνεδρίασης ολομέλειας, εκλέγεται Πρόεδρος που αναλαμβάνει να προεδρεύει όλων των συνεδριάσεων ολομελείας καθώς και των συνεδριάσεων όλων των ad hoc ομάδων εργασίας που θα μπορούσαν να δημιουργηθούν, μέχρι την περάτωση της επόμενης συνεδρίασης ολομέλειας.

5. Οι συμμετέχοντες λαμβάνουν αποφάσεις με συναίνεση. Στην περίπτωση που είναι αδύνατο να επιτευχθεί συναίνεση, ο Πρόεδρος διεξάγει διαβουλεύσεις.

ΔΙΟΙΚΗΤΙΚΗ ΣΤΗΡΙΞΗ

6. Για την αποτελεσματική διαχείριση του συστήματος πιστοποίησης, θα απαιτηθεί διοικητική στήριξη. Οι λεπτομέρειες και τα καθήκοντα που ενέχει μια τέτοια στήριξη εξετάζονται κατά την πρώτη συνεδρίαση ολομέλειας, κατόπιν εγκρίσεως της Γενικής Συνέλευσης των Ηνωμένων Εθνών.

7. Η διοικητική στήριξη θα μπορούσε να περιλαμβάνει τα ακόλουθα καθήκοντα:

(α) να επιτρέπει την επικοινωνία, την ανταλλαγή απόψεων και την πραγματοποίηση διαβουλεύσεων μεταξύ των συμμετεχόντων για όλα τα θέματα που διευκρινίζονται στο παρόν έγγραφο.

(β) να φυλάσσει και να διαθέτει σε όλους τους συμμετέχοντες συλλογή των νόμων, των κανονισμών, των κανόνων, των διαδικασιών, των πρακτικών και των στατιστικών που κοινοποιούνται σύμφωνα με το τμήμα V.

(γ) να εκπονεί έγγραφα και να εξασφαλίζει τη διοικητική στήριξη κατά τις συνεδριάσεις ολομελείας και τις συνεδριάσεις των ομάδων εργασίας.

(δ) να ασκεί τα πρόσθετα καθήκοντα που θα μπορούσαν να ανατεθούν από τις συνεδριάσεις ολομέλειας ή από οποιαδήποτε άλλη ομάδα εργασίας που ορίζεται κατά τις εν λόγω συνεδριάσεις ολομέλειας.

ΣΥΜΜΕΤΟΧΗ

8. Δυνατότητα συμμετοχής στο σύστημα πιστοποίησης έχουν, σε παγκόσμιο επίπεδο και άνευ διακρίσεων, όλοι οι συμμετέχοντες που επιθυμούν και είναι σε θέση να τηρήσουν τις απαιτήσεις του συστήματος.

9. Οι υποψήφιοι που επιθυμούν να συμμετάσχουν στο σύστημα πιστοποίησης πρέπει να εκδηλώσουν το ενδιαφέρον τους απευθυνόμενοι στον Πρόεδρο δια της διπλωματικής οδού. Στη γνωστοποίηση αυτή, η οποία θα πρέπει να διαβιβαστεί εντός ενός μηνός σε όλους τους συμμετέχοντες, θα πρέπει να περιλαμβάνονται τα στοιχεία που προβλέπονται στο τμήμα V παράγραφος α).

10. Οι συμμετέχοντες προτίθενται να καλέσουν τους αντιπροσώπους της κοινωνίας των πολιτών, της αδαμαντοβιομηχανίας, των μη συμμετεχουσών κυβερνήσεων και των διεθνών οργανισμών να συμμετάσχουν στις συνεδριάσεις ολομέλειας ως παρατηρητές.

ΜΕΤΡΑ ΤΩΝ ΣΥΜΜΕΤΕΧΟΝΤΩΝ

11. Πριν από τις ετήσιες συνεδριάσεις ολομέλειας της διαδικασίας Κίμπερλυ, οι συμμετέχοντες οφείλουν να προετοιμάζουν και να διαβιβάζουν στους λοιπούς συμμετέχοντες τις πληροφορίες που απαιτούνται στην παράγραφο α) του τμήματος V, και συγκεκριμένα τον τρόπο κατά τον οποίο συμμορφώνονται προς τις απαιτήσεις του διεθνούς συστήματος πιστοποίησης στο πλαίσιο της αντίστοιχης δικαιοδοσίας τους.

12. Η ημερήσια διάταξη των ετησίων συνόδων ολομέλειας πρέπει να περιλαμβάνει ιδίως την επανεξέταση των πληροφοριών που απαιτούνται στην παράγραφο α) του τμήματος V και να επιτρέπει στους συμμετέχοντες να παρέχουν διευκρινίσεις για τα κατ' ιδίαν συστήματα.

13. Αν απαιτηθούν περαιτέρω διευκρινίσεις, οι συμμετέχοντες στις συνεδριάσεις ολομέλειας μπορούν, κατόπιν συστάσεως του Προέδρου, να προσδιορίζουν και να αποφασίζουν επιπλέον μέτρα ελέγχου. Τα μέτρα αυτά πρέπει να υλοποιούνται σύμφωνα με το εφαρμοστέο εθνικό και διεθνές δίκαιο. Τα μέτρα αυτά μπορούν να περιλαμβάνουν, μεταξύ άλλων:

α. αίτημα παροχής πρόσθετων πληροφοριών και διευκρινίσεων από τους συμμετέχοντες.

β. αποστολές επανεξέτασης από άλλους συμμετέχοντες ή τους αντιπροσώπους τους, εφόσον υφίστανται αξιόπιστες πληροφορίες για σοβαρή αθέτηση του διεθνούς συστήματος πιστοποίησης.

14. Οι αποστολές επανεξέτασης πρέπει να διεξάγονται κατά τρόπο αναλυτικό, έμπειρο και αμερόληπτο με τη συναίνεση του ενδιαφερόμενου συμμετέχοντος. Το μέγεθος, η σύνθεση, η εντολή και η διάρκεια των αποστολών ποικίλλουν σε συνάρτηση με τις συνθήκες και καθορίζονται από τον Πρόεδρο, σε συμφωνία με την ενδιαφερόμενη συμμετέχουσα χώρα και σε συνεννόηση με όλους τους συμμετέχοντες.

15. Εντός τριών εβδομάδων από την περάτωση της αποστολής, διαβιβάζεται έκθεση σχετικά με τα αποτελέσματα των μέτρων επαλήθευσης στον Πρόεδρο και τον ενδιαφερόμενο συμμετέχοντα. Οι παρατηρήσεις της συμμετέχουσας χώρας και η έκθεση πρέπει να δημοσιεύονται στη ζώνη περιορισμένης πρόσβασης επίσημου ιστότοπου του συστήματος πιστοποίησης, το αργότερο τρεις εβδομάδες μετά την υποβολή της έκθεσης στον ενδιαφερόμενο συμμετέχοντα. Οι συμμετέχοντες και οι παρατηρητές πρέπει να καταβάλλουν κάθε προσπάθεια για να διασφαλίσουν τον εμπιστευτικό χαρακτήρα του ζητήματος και των συζητήσεων που αφορούν κάθε θέμα συμμόρφωσης.

ΣΥΜΜΟΡΦΩΣΗ ΚΑΙ ΠΡΟΛΗΨΗ ΔΙΑΦΟΡΩΝ

16. Σε περίπτωση που τεθεί κάποιο πρόβλημα όσον αφορά τη συμμόρφωση ενός συμμετέχοντος ή οποιοδήποτε άλλο ζήτημα σχετικά με την εφαρμογή του συστήματος πιστοποίησης, καθένας από τους ενδιαφερόμενους συμμετέχοντες μπορεί να ενημερώσει τον Πρόεδρο, ο οποίος με τη σειρά του ενημερώνει πάραυτα τους υπόλοιπους συμμετέχοντες και αρχίζει διάλογο για την επίλυση του προβλήματος αυτού. Οι συμμετέχοντες και οι παρατηρητές πρέπει να καταβάλλουν κάθε προσπάθεια για να διασφαλίσουν τον εμπιστευτικό χαρακτήρα του ζητήματος και των συζητήσεων που αφορούν κάθε θέμα συμμόρφωσης.

ΤΡΟΠΟΠΟΙΗΣΕΙΣ

17. Το παρόν έγγραφο μπορεί να τροποποιηθεί με συναίνεση των συμμετεχόντων.

18. Καθένας από τους συμμετέχοντες έχει το δικαίωμα να προτείνει τροποποιήσεις. Προς το σκοπό αυτό, αποστέλλει γραπτώς τις προτάσεις του στον Πρόεδρο τουλάχιστον ενενήντα ημέρες πριν από την επόμενη συνεδρίαση ολομέλειας, εκτός αν συμφωνηθεί διαφορετικά.

19. Ο Πρόεδρος οφείλει να κοινοποιεί, το συντομότερο δυνατό, σε όλους τους συμμετέχοντες και τους παρατηρητές κάθε προτεινόμενη τροποποίηση και να την εγγράφει στην ημερήσια διάταξη της επόμενης συνεδρίασης ολομέλειας.

ΜΗΧΑΝΙΣΜΟΣ ΕΠΑΝΕΞΕΤΑΣΗΣ

20. Οι συμμετέχοντες είναι σύμφωνοι για την αναγκαιότητα περιοδικής επανεξέτασης του διεθνούς συστήματος πιστοποίησης ώστε να μπορούν να προβαίνουν σε διεξοδική ανάλυση όλων των στοιχείων του συστήματος. Η επανεξέταση θα πρέπει επίσης να επιτρέπει την αξιολόγηση της καταλληλότητας ενός τέτοιου συστήματος, δεδομένου ότι οι συμμετέχοντες και οι διεθνείς οργανισμοί, και ιδίως τα Ηνωμένα Έθνη, θεωρούν ότι τα διαμάντια του πολέμου αποτελούν διαρκή απειλή. Η πρώτη επανεξέταση πρέπει να πραγματοποιηθεί το αργότερο μία τριετία μετά την πραγματική θέση σε ισχύ του συστήματος πιστοποίησης. Εξάλλου, η συνεδρίαση επανεξέτασης θα πρέπει κανονικά να συμπίπτει με την ετήσια συνεδρίαση ολομέλειας, εκτός αν συμφωνηθεί διαφορετικά.

21. Η ΕΝΑΡΞΗ ΕΦΑΡΜΟΓΗΣ ΤΟΥ ΣΥΣΤΗΜΑΤΟΣ

22. Το σύστημα πιστοποίησης πρέπει να θεσπιστεί το συντομότερο δυνατό στο πλαίσιο διεθνούς συμφωνίας, λόγω του επείγοντος χαρακτήρα της κατάστασης σε επίπεδο ασφαλείας και από ανθρωπιστικής απόψεως. Οι χώρες που είναι σε θέση να εκδώσουν πιστοποιητικά της διαδικασίας Κίμπερλυ πρέπει να το πράξουν αμέσως. Οι υπόλοιπες καλούνται να προβούν στην έκδοση των πιστοποιητικών αυτών έως την 1η Ιουνίου 2002. Οι συμμετέχοντες έχουν την πρόθεση να εξασφαλίσουν την πλήρη και ταυτόχρονη εφαρμογή του συστήματος έως τα τέλη του 2002. Για τους υποψηφίους που επιθυμούν να προσχωρήσουν στο σύστημα μετά την εν λόγω ημερομηνία, το σύστημα θα αρχίσει να ισχύει μόλις ενημερωθεί ο Πρόεδρος, σύμφωνα με τις διατάξεις του τμήματος VI, παράγραφος 9.

ΠΑΡΑΡΤΗΜΑ Ι

Πιστοποιητικά

Α. Ελάχιστες απαιτήσεις για τα πιστοποιητικά:

Τα πιστοποιητικά πρέπει να πληρούν τις ακόλουθες ελάχιστες απαιτήσεις:

* σε κάθε πιστοποιητικό αναγράφονται ο τίτλος "Πιστοποιητικό της διαδικασίας Κίμπερλυ", το λογότυπο της διαδικασίας Κίμπερλυ καθώς και η ακόλουθη δήλωση: "Τα ακατέργαστα διαμάντια της παρούσας αποστολής έχουν διακινηθεί σύμφωνα με τις διατάξεις του διεθνούς συστήματος πιστοποίησης ακατέργαστων διαμαντιών της διαδικασίας Κίμπερλυ"

* αναφέρεται η χώρα καταγωγής για τις αποστολές δεμάτων μη μικτής καταγωγής (δηλαδή της ίδιας καταγωγής)

* τα πιστοποιητικά μπορούν να εκδίδονται σε οποιαδήποτε γλώσσα, υπό την προϋπόθεση ότι περιλαμβάνεται σ'αυτά μετάφραση στην αγγλική

* εφαρμόζουν ενιαίο σύστημα αρίθμησης με τον κωδικό χώρας με κωδικοποίηση Alpha 2, σύμφωνα με το πρότυπο ISO 3166-1

* εξασφαλίζουν την προστασία κατά των παραβιάσεων και παραποιήσεων

* αναγράφουν την ημερομηνία έκδοσης

* την ημερομηνία λήξης

* την εκδούσα αρχή

* τα στοιχεία ταυτότητας του εξαγωγέα και του εισαγωγέα

* το βάρος/τη μάζα σε καράτια

* την αξία σε δολάρια ΗΠΑ

* τον αριθμό των δεμάτων ανά αποστολή

* το σχετικό εναρμονισμένο σύστημα περιγραφής και κωδικοποίησης των εμπορευμάτων

* έχουν θεωρηθεί από την αρχή εξαγωγής

Β. Προαιρετικά στοιχεία του πιστοποιητικού

Ένα πιστοποιητικό δύναται να περιλαμβάνει επίσης τα ακόλουθα προαιρετικά στοιχεία:

* τα ιδιαίτερα χαρακτηριστικά του πιστοποιητικού (για παράδειγμα, όσον αφορά τη μορφή του, τα πρόσθετα δεδομένα ή τα στοιχεία ασφαλείας)

* στοιχεία σχετικά με την ποιότητα των ακατέργαστων διαμαντιών της αποστολής

* Η βεβαίωση της εισαγωγής πρέπει να περιέχει τα ακόλουθα στοιχεία:

τη χώρα προορισμού

την ταυτότητα του εισαγωγέα

το βάρος σε καράτια και την αξία σε δολάρια ΗΠΑ

το σχετικό εναρμονισμένο σύστημα περιγραφής και κωδικοποίησης των εμπορευμάτων

την ημερομηνία παραλαβής από την αρχή εισαγωγής

να έχει θεωρηθεί από την αρχή εισαγωγής

Γ. Προαιρετικές διαδικασίες

Τα ακατέργαστα διαμάντια μπορούν να μεταφέρονται σε διαφανείς σάκους ασφαλείας.

Ο ατομικός αριθμός πιστοποιητικού δύναται να αντιγράφεται επί της συσκευασίας.

Παράρτημα II

Συστάσεις που προβλέπονται στο τμήμα IV, παράγραφος στ)

Γενικές συστάσεις

1. Οι συμμετέχοντες δύνανται να ορίσουν έναν ή περισσότερους επίσημους διατάκτες για την εφαρμογή του συστήματος πιστοποίησης.

2. Οι συμμετέχοντες δύνανται να εξετάσουν τη χρησιμότητα της συμπλήρωσης και/ή της βελτίωσης της συλλογής και της δημοσίευσης των στατιστικών στοιχείων του παραρτήματος ΙΙΙ με βάση το περιεχόμενο των πιστοποιητικών της διαδικασίας Κίμπερλυ.

3. Οι συμμετέχοντες καλούνται να φυλάσσουν σε ηλεκτρονική βάση δεδομένων τις πληροφορίες και τα δεδομένα που ορίζονται στο τμήμα V.

4. Οι συμμετέχοντες καλούνται να διαβιβάζουν και να λαμβάνουν ηλεκτρονικά μηνύματα για την προώθηση του συστήματος πιστοποίησης.

5. Οι συμμετέχοντες που παράγουν διαμάντια και υποπτεύονται ότι επαναστατικές ομάδες μπορούν να προβούν σε εξόρυξη διαμαντιών στο έδαφός τους, καλούνται να προσδιορίσουν τις ζώνες εξορυκτικής δραστηριότητας των επαναστατών και να διαβιβάσουν τις πληροφορίες αυτές στους λοιπούς συμμετέχοντες. Οι πληροφορίες αυτές πρέπει να ενημερώνονται σε τακτική βάση.

6. Οι συμμετέχοντες καλούνται να γνωστοποιούν, μέσω του Προέδρου, σε όλους τους άλλους συμμετέχοντες τα ονόματα των ιδιωτών ή των εταιρειών που έχουν καταδικαστεί για παράνομες δραστηριότητες σε σχέση με τους σκοπούς του συστήματος πιστοποίησης.

7. Οι συμμετέχοντες καλούνται να εξασφαλίζουν ότι οι αγορές ακατέργαστων διαμαντιών σε μετρητά διεκπεραιώνονται μέσω επίσημων τραπεζών και συνοδεύονται από επαληθεύσιμα έγγραφα.

8. Οι συμμετέχοντες που παράγουν διαμάντια οφείλουν να αναλύουν την παραγωγή τους στις ακόλουθες κατηγορίες :

* χαρακτηριστικά των παραγόμενων διαμαντιών

* σημερινή παραγωγή.

Συστάσεις σχετικά με τον έλεγχο των αδαμαντωρυχείων

9. Οι συμμετέχοντες καλούνται να διασφαλίσουν ότι όλα τα αδαμαντωρυχεία διαθέτουν άδεια και ότι μόνο τα εξουσιοδοτημένα ορυχεία προβαίνουν στην εξόρυξη διαμαντιών.

10. Οι συμμετέχοντες καλούνται να διασφαλίσουν ότι οι εταιρείες εξερεύνησης του υπεδάφους και εκμετάλλευσης ορυχείων τηρούν αποτελεσματικά πρότυπα ασφαλείας ώστε τα διαμάντια πολέμου να μην θίγουν τη νόμιμη παραγωγή.

Συστάσεις για τους συμμετέχοντες που διαθέτουν αδαμαντωρυχεία μικρής κλίμακας

11. Όλα τα παραδοσιακά και άτυπα αδαμαντωρυχεία πρέπει να διαθέτουν άδεια και η εξόρυξη διαμαντιών πρέπει να επιτρέπεται μόνο στους κατόχους αδείας.

12. Στις άδειες πρέπει να αναγράφονται τα ακόλουθα ελάχιστα απαιτούμενα στοιχεία: το όνομα, η διεύθυνση, η εθνικότητα και/ή το καθεστώς του μόνιμου κατοίκου, καθώς και η ζώνη στην οποία επιτρέπεται η εξόρυξη των διαμαντιών.

Συστάσεις σχετικά με τους αγοραστές, τους πωλητές και τους εξαγωγείς ακατέργαστων διαμαντιών

13. Όλοι οι αγοραστές, πωλητές, εξαγωγείς, πράκτορες καθώς και οι μεταφορικές εταιρείες που συμμετέχουν στη μεταφορά ακατέργαστων διαμαντιών οφείλουν να εγγράφονται στις αρμόδιες αρχές κάθε συμμετέχοντος και να είναι κάτοχοι της απαιτούμενης άδειας.

14. Στις άδειες πρέπει να αναγράφονται τα ακόλουθα ελάχιστα απαιτούμενα στοιχεία: το όνομα, η διεύθυνση και η εθνικότητα και/ή το καθεστώς του μόνιμου κατοίκου.

15. Όλοι οι αγοραστές, πωλητές και εξαγωγείς ακατέργαστων διαμαντιών πρέπει να υποχρεούνται από το νόμο να φυλάσσουν επί μία πενταετία τις ημερήσιες λογιστικές καταστάσεις των αγορών, πωλήσεων ή εξαγωγών, στις οποίες αναγράφονται τα ονόματα των αγοραστών ή πωλητών, ο αριθμός αδείας, η ποσότητα και η αξία των διαμαντιών που πωλήθηκαν, εξήχθησαν ή αγοράστηκαν.

16. Τα στοιχεία που αναφέρονται στην περίπτωση 14 ανωτέρω πρέπει να καταχωρούνται σε ηλεκτρονική βάση δεδομένων ώστε να διευκολύνεται η διάδοση λεπτομερών πληροφοριών σχετικά με τις δραστηριότητες των μεμονωμένων αγοραστών και πωλητών ακατέργαστων διαμαντιών.

Συστάσεις σχετικά με τις διαδικασίες εξαγωγής

17. Κάθε εξαγωγέας οφείλει να υποβάλλει την αποστολή ακατέργαστων διαμαντιών στην αρμόδια αρχή εξαγωγής.

18. Πριν θεωρήσει ένα πιστοποιητικό, η αρχή εξαγωγής καλείται να ζητήσει από τον εξαγωγέα να προσκομίσει δήλωση στην οποία επιβεβαιώνει ότι τα εξαγόμενα ακατέργαστα διαμάντια δεν είναι διαμάντια πολέμου.

19. Τα ακατέργαστα διαμάντια τοποθετούνται, μαζί με το πιστοποιητικό και επικυρωμένο αντίγραφο αυτού, σε σφραγισμένες και μη δυνάμενες να παραβιαστούν συσκευασίες. Εν συνεχεία, η αρχή εξαγωγής διαβιβάζει με ηλεκτρονικό ταχυδρομείο λεπτομερές μήνυμα στην αρμόδια αρχή εισαγωγής, διευκρινίζοντας το βάρος σε καράτια, την αξία, τη χώρα καταγωγής ή προέλευσης, τον εισαγωγέα και τον αύξοντα αριθμό του πιστοποιητικού.

20. Η αρχή εξαγωγής καταγράφει όλα τα στοιχεία για τις αποστολές ακατέργαστων διαμαντιών σε ηλεκτρονική βάση δεδομένων.

Συστάσεις σχετικά με τις διαδικασίες εισαγωγής

21. Η αρχή εισαγωγής λαμβάνει μήνυμα με ηλεκτρονικό ταχυδρομείο πριν από ή μετά την άφιξη αποστολής ακατέργαστων διαμαντιών. Το μήνυμα αυτό περιλαμβάνει λεπτομέρειες σχετικά με το βάρος σε καράτια, την αξία, τη χώρα καταγωγής ή προέλευσης, τον εξαγωγέα και τον αύξοντα αριθμό του πιστοποιητικού.

22. Η αρχή εισαγωγής επιθεωρεί την αποστολή ακατέργαστων διαμαντιών για να εξακριβώσει ότι οι σφραγίδες και η συσκευασία δεν έχουν παραβιαστεί και ότι η εξαγωγή έχει πραγματοποιηθεί σύμφωνα με το σύστημα πιστοποίησης.

23. Η αρχή εισαγωγής ανοίγει και επιθεωρεί το περιεχόμενο της αποστολής για να ελέγξει την ακρίβεια των στοιχείων που δηλώνονται στο πιστοποιητικό.

24. Όταν απαιτείται από τον κανονισμό, ή κατόπιν αίτησης, η αρχή εισαγωγής αποστέλλει στην αρμόδια αρχή εξαγωγής το απόκομμα επιστροφής ή το δελτίο βεβαίωσης της εισαγωγής.

25. Η αρχή εισαγωγής καταγράφει όλα τα στοιχεία για τις αποστολές ακατέργαστων διαμαντιών σε ηλεκτρονική βάση δεδομένων.

Συστάσεις σχετικά με τις αποστολές προς και από ζώνες ελεύθερων συναλλαγών

26. Οι αποστολές ακατέργαστων διαμαντιών προς και από ζώνες ελεύθερων συναλλαγών εξετάζονται από τις αρμόδιες αρχές.

Παράρτημα III

Στατιστικές

Αναγνωρίζοντας ότι η διάθεση αξιόπιστων και συγκρίσιμων στοιχείων σχετικά με την παραγωγή και το διεθνές εμπόριο ακατέργαστων διαμαντιών αποτελεί θεμελιώδες στοιχείο για την αποτελεσματική εφαρμογή του συστήματος πιστοποίησης, και ιδίως για την επισήμανση παρατυπιών ή ανωμαλιών που θα μπορούσαν να εκληφθούν ως στοιχείο για την παρουσία διαμαντιών πολέμου στο νόμιμο εμπόριο, οι συμμετέχοντες, λαμβανομένης υπόψη της ανάγκης προστασίας των εμπορικώς ευαίσθητων πληροφοριών, υποστηρίζουν σθεναρά τις ακόλουθες αρχές:

α) τηρούν και δημοσιεύουν, εντός δύο μηνών από την έναρξη της περιόδου αναφοράς και σε τυποποιημένη μορφή, συνολικά τριμηνιαία στατιστικά στοιχεία για τις εξαγωγές και τις εισαγωγές ακατέργαστων διαμαντιών, καθώς και τον αριθμό των θεωρημένων πιστοποιητικών εξαγωγής, και των εισαγόμενων αποστολών που συνοδεύονται από πιστοποιητικά.

β) τηρούν και δημοσιεύουν στατιστικές για τις εξαγωγές και τις εισαγωγές, ανά χώρα καταγωγής και προέλευσης, στο βαθμό που είναι αυτό δυνατό, ανά βάρος σε καράτια και αξία, και σύμφωνα με τους κωδικούς 7102.10, 7102.21 και 7102.31 του εναρμονισμένου συστήματος περιγραφής και κωδικοποίησης των εμπορευμάτων (ΕΣ). 7102.21; 7102.31;

γ) τηρούν και δημοσιεύουν ανά εξάμηνο και εντός δύο μηνών από την έναρξη της περιόδου αναφοράς, στατιστικές σχετικά με την παραγωγή ακατέργαστων διαμαντιών ανά βάρος σε καράτια και ανά αξία. Αν κάποιος από τους συμμετέχοντες δεν είναι σε θέση να δημοσιεύσει τις στατιστικές αυτές, ενημερώνει αμέσως τον Πρόεδρο.

δ) συγκεντρώνουν και δημοσιεύουν τις στατιστικές αυτές, με βάση κατ'αρχάς τις ισχύουσες εθνικές διαδικασίες και μεθόδους.

ε) θέτουν τις εν λόγω στατιστικές στη διάθεση διακυβερνητικού οργάνου ή άλλου κατάλληλου μηχανισμού που ορίζουν οι συμμετέχοντες για τη συγκέντρωση και τη δημοσίευση 1) ανά τρίμηνο, των στοιχείων για τις εξαγωγές και τις εισαγωγές και 2) ανά εξάμηνο, των στοιχείων για την παραγωγή. Οι εν λόγω στατιστικές πρέπει να διατίθενται στους ενδιαφερόμενους και τους συμμετέχοντες, μεμονωμένα ή συλλογικά, για να μπορούν να αναλύονται σύμφωνα με τις παραμέτρους που καθορίζουν οι συμμετέχοντες.

στ) εξετάζουν τα στατιστικά στοιχεία που αφορούν το διεθνές εμπόριο και την παραγωγή ακατέργαστων διαμαντιών στις ετήσιες συνεδριάσεις ολομέλειας για να αντιμετωπίζουν συναφή προβλήματα και να ευνοούν την αποτελεσματική εφαρμογή του διεθνούς συστήματος πιστοποίησης.

ΠΑΡΑΡΤΗΜΑ II

Κατάλογος των συμμετεχόντων στο σύστημα πιστοποίησης της διαδικασίας Κίμπερλυ και των ορισθεισών αρμοδίων αρχών τους όπως αναφέρεται στα άρθρα 1, 3, 18 και 21 παράγραφος 2

ΠΑΡΑΡΤΗΜΑ ΙII

Κατάλογος των αρμοδίων αρχών των κρατών μελών και των καθηκόντων τους όπως αναφέρονται στο άρθρο 1 και στο άρθρο 20 παράγραφος 1

ΠΑΡΑΡΤΗΜΑ IV

Κοινοτικό πιστοποιητικό που αναφέρεται στο άρθρο 2

1. Το κοινοτικό πιστοποιητικό που αναφέρεται στο άρθρο 2 πρέπει :

α) να είναι τυπωμένο σε χαρτί ασφαλείας με εγχάρακτο περιθώριο,

β) να είναι διαστάσεων 21 εκ. επί 15 εκ.,

γ) να περιέχει υπεριώδη κόκκινη και πράσινη μελάνη,

δ) να έχει ατομικό αριθμό με τον κωδικό χώρας με κωδικοποίηση Alpha -2, σύμφωνα με το πρότυπο ISO 3166-1,

ε) να είναι προστατευμένο από παραβιάσεις και παραποιήσεις,

στ) να είναι τυπωμένο στην αγγλική γλώσσα και, όπου χρειάζεται, στη γλώσσα (γλώσσες) του ενδιαφερόμενου κράτους μέλους.

2. Την ευθύνη της εκτύπωσης των εντύπων φέρουν τα κράτη μέλη. Επίσης τα έντυπα μπορούν να εκτυπώνονται από τυπογραφεία εγκεκριμένα από το κράτος μέλος στο οποίο αυτά είναι εγκατεστημένα. Στην περίπτωση αυτή, σε κάθε έντυπο πρέπει να γίνεται αναφορά της έγκρισης από το κράτος μέλος. Σε κάθε έντυπο αναγράφονται το όνομα και η διεύθυνση του τυπογράφου ή σήμα με το οποίο είναι δυνατή η αναγνώρισή του.

Υπόδειγμα κοινοτικού πιστοποιητικού της διαδικασίας Κίμπερλυ

>ΑΝΑΦΟΡΑ ΣΕ ΓΡΑΦΗΚΟ>

// ΕΥΡΩΠΑΪΚΗ ΚΟΙΝΟΤΗΤΑ ΠΙΣΤΟΠΟΙΗΤΙΚΟ ΔΙΑΔΙΚΑΣΙΑΣ ΚΙΜΠΕΡΛΥ

Ατομικός αριθμός:

Κωδικός χώρας με κωδικοποίηση Alpha -2, ISO 3166-1

Εκδούσα κοινοτική αρχή:

Τα ακατέργαστα διαμάντια της αποστολής αυτής έχουν διακινηθεί

σύμφωνα με τις διατάξεις του διεθνούς συστήματος πιστοποίησης

της διαδικασίας Κίμπερλυ για τα ακατέργαστα διαμάντια.

Χώρα καταγωγής : .............. Αριθμός δεμάτων : .................

Εξαγωγέας. Ονομασία ........................

Διεύθυνση: ................

Εισαγωγέας. Ονομασία ........................

Διεύθυνση: ................

>ΘΕΣΗ ΠIΝΑΚΑ>

Εκδόθηκε στις : .../.../...................................................... Λήγει στις : .../.../......................................................

---------------------------------------------------

Υπογραφή / Σφραγίδα της κοινοτικής αρχής

Με το παρόν επαληθεύεται ότι το περιεχόμενο της συσκευασίας που συνοδεύει το κοινοτικό πιστοποιητικό της διαδικασίας Κίμπερλυ αριθ. ........... αντιστοιχεί στα αναγραφόμενα στο εν λόγω πιστοποιητικό.

Αρχή εισαγωγής : .................... Ημερομηνία

ΒΕΒΑΙΩΣΗ ΕΙΣΑΓΩΓΗΣ

Βεβαιώνεται ότι τα ακατέργαστα διαμάντια που συνοδεύονται από το κοινοτικό πιστοποιητικό αριθ. ..................

εισήχθησαν στ ................ ........... και επαληθεύτηκαν σύμφωνα με το σύστημα πιστοποίησης της διαδικασίας

Κίμπερλυ για τα ακατέργαστα διαμάντια. Αντίγραφο του πιστοποιητικού συνοδεύει τη βεβαίωση.

Ημερομηνία παραλαβής από την αρχή εισαγωγής

Αρχή εισαγωγής:

--------------------------------------------------

Ημερομηνία ..... ............... ......... Υπογραφή

ΠΑΡΑΡΤΗΜΑ V

Κατάλογος των οργανισμών διαμαντιών που εφαρμόζουν το σύστημα εγγυήσεων και αυτορύθμισης του κλάδου όπως αναφέρεται στα άρθρα 11 και 17.